Kerajaan teliti 3W seiring perubahan media semasa – Fahmi

KUALA LUMPUR: Kerajaan sedang meneliti situasi 3W atau 3 Win iaitu ‘menang-menang-menang’ antara organisasi media, pengamal media dan pembaca, selari dengan perubahan dan perkembangan media hari ini.

Menteri Komunikasi dan Digital, Fahmi Fadzil berkata, situasi itu perlu diteliti berikutan perubahan pola pembacaan termasuk kandungan di media sosial yang merupakan cabaran hari ini.

“Media hari ini suasana sangat beza banding dahulu, dulu mudah ada media cetak dan penyiaran sahaja, tapi sekarang ada beberapa isu berbeza. Ada media sosial dan wartawan awam yang mana sesiapa sahaja ada telefon bimbit boleh jadi rakan media sehingga menyebabkan organisasi media menghadapi tekanan yang tidak pernah dihadapi sebelum ini,” katanya.

Beliau berkata demikian ketika berucap merasmikan prapelancaran sambutan Hari Wartawan Nasional (HAWANA) 2023 di Wisma Bernama di sini hari ini.

Turut hadir Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital (KKD), Mastura Ahmad Mustafa dan Ketua Pegawai Eksekutif Bernama, Roslan Ariffin.

Fahmi menjelaskan menerusi pendekatan 3W itu, kerajaan akan cuba membantu organisasi dan pengamal media yang mungkin terpaksa mengubah model perniagaan seiring perkembangan semasa agar dapat meneruskan kelangsungan dalam industri.

Pada masa sama katanya, kerajaan juga mengambil berat mengenai keperluan pembaca di media sosial sekiranya mereka perlu membayar kandungan berita yang dibaca dimedia sosial.

“Bukan semua bahan berita itu ‘content’ dan bukan semua ‘content’ itu berita, ia ada kesan kepada ekonomi, maka sebagai kerajaan kita prihatin dengan perkembangan ini dan sedia bekerjasama dengan industri untuk mencari jalan membantu rakan media.

“Adakah dengan membayar, pembaca akan baca berita? Jadi perdebatan itu saya percaya masih berjalan. Tapi jelas banyak media juga mula berubah strategi, tapi pembacanya mahukan maklumat maka kita harap sekiranya pihak kerajaan dapat meneliti perkara ini akan wujud satu keadaan win, win, win (menang),” kata Fahmi.

Semasa ditanya kemudiannya jika kerajaan akan mengenakan bayaran kepada platform media sosial untuk kandungan berita seperti yang dilaksanakan di Australia dan Kanada, Fahmi berkata pihak kementerian bersama Suruhanjaya Komunikasi dan Multimedia (MCMC) meneliti perkembangan di kedua-dua negara itu.

Selain itu, kementerian juga mengadakan sesi libat urus bersama industri media dan penyedia platform media sosial untuk mendapatkan maklumat bagi meneliti kaedah yang sesuai dilaksanakan di negara ini.

“Kita belum sampai ke tahap membawa satu rang undang-undang mengenai perkara itu (mengenakan bayaran). Tapi pengerusi MCMC telah mengadakan pertemuan baru-baru ini dengan pihak Meta (Meta Plafforms Inc) di Singapura dan pihak Tiktok.

“Ini usaha kami untuk mendapat maklumat dulu sebelum pihak kerajaan boleh meneliti kesesuaian apakah rang undang-undang, langkah atau ikhtiar sesuai untuk negara kita,” kata beliau.

Fahmi juga mengulangi pendirian Kerajaan Perpaduan untuk terus mempertahankan kebebasan media dan menjaga kebajikan para petugas, namun mengingatkan golongan itu agar terus mematuhi etika dan undang-undang.

“Kita sama-sama teliti etika kewartawanan supaya profesionalisme pengamal media sentiasa terjaga. Dalam konteks ini kena pastikan maklumat yang diterima tepat, sahih dan benar serta elakkan sampaikan maklumat yang tidak benar,” katanya. – BERNAMA


KPM sedia tiga saluran tangani buli, gangguan seksual

CYBERJAYA: Kementerian Pendidikan Malaysia (KPM) menyediakan tiga saluran yang boleh digunakan oleh orang ramai termasuk pihak sekolah dan juga ibu bapa sekiranya ingin menyalur sebarang maklumat berkaitan kes buli dan gangguan seksual.

KPM dalam kenyataan berkata, pihaknya memandang serius berhubung isu buli dan gangguan seksual yang membabitkan murid di institusi pendidikan bawah KPM.

“Saluran tersebut ialah talian khas Aduan Buli, e-mel: adubuli@moe.gov.my dan aduan buli di Sistem Pengurusan Aduan Awam (SISPAA).

“Maklumat aduan buli dan gangguan seksual boleh diakses melalui Portal Aduan Buli KPM di https://www.moe.gov.my/aduanbuli ,” katanya dalam kenyataan, hari ini.

Tambah KPM, Semua jabatan pendidikan negeri, pejabat pendidikan daerah dan institusi pendidikan diarah untuk mematuhi tahap kesegeraan penyampaian maklumat, laporan serta tindakan berkaitan buli dan gangguan seksual kepada KPM berdasarkan tempoh hari yang ditetapkan iaitu pada kadar 1:3:7 hari.

“Rekod penyelesaian aduan buli dan gangguan seksual di institusi pendidikan bawah KPM menunjukkan lebih 90 peratus kes berjaya diselesaikan dalam tempoh kurang daripada 15 hari.

“Langkah itu antara tindakan proaktif dalam menangani kes berkenaan di semua institusi pendidikan bawah KPM bagi menjamin ekosistem selamat untuk guru, murid dan seluruh warga institusi pendidikan,” jelasnya.

Sehubungan itu, pelbagai inisiatif turut dilaksanakan bagi memastikan penguatkuasaan peraturan sedia ada seperti yang terdapat dalam surat siaran kementerian, surat pekeliling ikhtisas dan garis panduan berkaitan.

“Antara mekanisme yang sedang dilaksanakan KPM bagi menangani isu buli dan gangguan seksual di semua institusi pendidikan bawah kelolaannya antaranya adalah kempen kesedaran mengenai kesan buli dan gangguan seksual terhadap mangsa di media konvensional dan media sosial.

“Selain itu, program pendidikan mengenai bahaya buli dan gangguan seksual juga dilaksanakan secara bersepadu membabitkan aspek kurikulum, kokurikulum serta pembinaan sahsiah dan amalan sekolah penyayang.

“Malah, turut dilaksanakan intervensi kepada mangsa buli dan kerjasama strategik dengan semua pihak terutamanya dengan agensi penguat kuasa bagi memastikan isu buli dan gangguan seksual dapat ditangani dengan lebih efektif,” katanya.

Ketika ini, KPM juga sedang memuktamadkan garis panduan menangani buli dan gangguan seksual serta Peraturan Disiplin Murid yang baharu dan akan dikeluarkan dalam masa terdekat bagi menggantikan Ordinan Pelajaran 1957, Peraturan-Peraturan Pelajaran (Disiplin Sekolah 1959).

“KPM menyeru kerjasama dan komitmen berterusan semua pihak termasuk ibu bapa, pentadbir institusi pendidikan, guru, media, rakan korporat dan seluruh anggota masyarakat untuk sama-sama terbabit secara langsung atau tidak langsung memerangi isu buli dan gangguan seksual.

“KPM sentiasa berusaha memastikan keselamatan, kesejahteraan dan kebajikan seluruh warganya dipelihara. Oleh itu, tiada kompromi kepada buli dan gangguan seksual di semua institusi pendidikan bawah KPM,” ujarnya.

Author

Nurul Ain Japri

View all posts

View all posts


Susah nak buat keputusan? Itu tanda korang ada ‘Sindrom Hamlet’

TAHUKAH anda, individu yang sukar membuat keputusan terhadap sesuatu perkara mempunyai kaitan dengan sindrom Hamlet.

Seorang pengguna Facebook, Nurhidayah Jaafar berkongsi sebuah rancangan realiti Korea ‘All The Butler’ yang membicarakan sebuah kajian yang dijalankan di Amerika Syarikat (AS).

Pakar otak tersohor di Korea, Profesor Jeong Jae Seung yang menjadi tetamu membuka topik bicara mengenai sebuah eksperimen mengenai dua kedai menjual produk yang sama.

Menurutnya, kedai pertama hanya menjual enam jenis jem manakala kedai kedua di seberang jalan menjual 24 jenis jem.

Tujuannya adalah untuk menilai kedai manakah yang berjaya menjual lebih banyak.

Keputusannya, kedai yang menawarkan 24 jenis jem mempunyai ramai pengunjung, tetapi jumlah pembelian lebih tinggi di kedai yang hanya menjual enam jenis jem.

Jae Seung menjelaskan walaupun pilihan yang ditawarkan dilihat tidak menarik namun, terlalu banyak pilihan akan mengganggu proses membuat keputusan membeli.

Dalam pada itu, Nurhidayah menambah, perkara yang sama turut terjadi sewaktu kita ingin menonton cerita di platform Netflix.

“Dalam keadaan kita belum mempunyai pilihan cerita apa yang mahu ditonton, kita akan skrol rancangan demi rancangan, satu persatu.

“Masa kita banyak dibazirkan untuk mencari drama dan filem apa di sebalik lambakan Netflix.

“Akhirnya, kita tidak menonton apa-apa.

“Itulah yang disebut sebagai ‘Hamlet Syndrome.’ Kesulitan membuat keputusan kerana terlalu banyak pilihan di depan mata,” katanya.

Hal ini berlaku kerana kita hilang keyakinan terhadap apa yang sudah dipilih dan emosi terikat dengan apa yang tidak dipilih.

“Saat memilih A, ‘Eh! B pun okey juga’. Apabila memilih B, ‘Alamak C, D, E dan F lebih menarik’.

“Keliru antara dua, MAHU dan PERLU.

“Apa yang kita mahu lakukan dan apa yang sebenarnya kita perlu lakukan. Penghujungnya, kita tidak melakukan apa-apa,” jelasnya.

Author

Nurul Ain Japri

View all posts

View all posts


MOT perkenal koc khas MRT buat wanita di laluan Kajang

KUALA LUMPUR: Kerajaan mengambil maklum mengenai isu kebimbangan penumpang wanita yang berisiko untuk berdepan gangguan seksual setiap kali berada dalam koc sesak di dalam Transit Aliran Massa (MRT).

Susulan itu, Kementerian Pengangkutan (MOT) akan memperkenalkan koc khas MRT untuk wanita, dengan permulaan membabitkan laluan Kajang pada bulan depan.

Menteri Pengangkutan, Anthony Loke berkata, langkah itu juga mengambil kira kadar aduan diterima Prasarana Malaysia Berhad (Prasarana) berkaitan gangguan seksual dalam MRT yang semakin meningkat.

“Koc ini (khas untuk wanita) adalah yang pertama membabitkan pengangkutan awam dalam bandar dan untuk percubaan, kita akan mulakan pertengahan bulan ini.

“Kami faham perasaan pengguna wanita… walaupun tiada desakan daripada mana-mana pertubuhan bukan kerajaan (NGO), kita akan sediakan koc wanita Laluan MRT Kajang sebagai percubaan dan diikuti laluan lain selepas itu,” katanya seperti dilapor Berita Harian.

Dalam pada itu, Loke mengakui, isu gangguan seksual adalah masalah besar dalam sistem pengangkutan awam dan ia bukan hanya berlaku di Malaysia, tetapi juga di negara lain termasuk Jepun.

“Ini (pengenalan koc khas untuk wanita) dilakukan untuk keselamatan dan keselesaan pengguna wanita dan saya mengambil tanggungjawab ini, walaupun saya lelaki dan ramai lelaki yang marah serta persoalkan perkara ini,” katanya.

Author

Fazleen Safina Abd Jamil

View all posts

View all posts


Kementerian perlu peruntukan lebih besar depani krisis ekonomi, makanan – Mohamad Sabu

PUTRAJAYA: Kerajaan disarankan untuk memberikan peruntukan yang lebih besar  kepada Kementerian Pertanian dan Keterjaminan Makanan dalam mendepani krisis ekonomi dan makanan yang dijangka berlaku pada tahun hadapan.

Menterinya, Mohamad Sabu berkata, ini juga sekali gus bagi melicinkan pengoperasian kementerian dan memastikan semua perancangan berada dalam keadaan teratur.

“Masalah besar ialah masalah peruntukan yang kita yakin Menteri Kewangan yang juga Perdana Menteri kena lihat soal peruntukan kerana kementerian juga merupakan barisan hadapan dalam mendepani krisis ekonomi dan krisis makanan yang mungkin berlaku pada masa akan datang.

Sekarang pun bahan utama makanan masih mahal… kita akan cuba mainkan peranan untuk stabilkan harga-harga, peruntukan kewangan daripada Kerajaan Persekutuan mesti ditambah untuk gerakan kementerian lebih licin dan teratur,” katanya ketika ditemui pemberita selepas menghadiri taklimat dengan kepimpinan tertinggi kementerian di sini hari ini.

Dalam pada itu, Mohamad berkata isu bekalan makanan harian dengan tawaran harga yang berpatutan menjadi antara agenda utamanya selepas diberikan tanggungjawab untuk menerajui kementerian itu.

Beliau berkata, ini termasuklah isu berkaitan ketidaktentuan bekalan dan harga telur ayam di pasaran.

“Pertama sekali soal harga telur sebab itu makanan umum daripada golongan miskin hingga ke kelas atasan makan telur jadi ini perkara perlu ambil perhatian khas di samping harga ikan dan ayam.

Selain itu, soal kecukupan makanan dengan harga berpatututan amatlah penting kerana itulah perkara ini juga ditekankan Perdana Menteri, Datuk Seri Anwar Ibrahim sebelum Pilihan Raya Umum Ke-15 dan selepas angkat sumpah iaitu soal sekuriti makanan perlu diambil berat.

Beliau berkata, pihaknya akan meneruskan perancangan sedia ada dan sebarang perkara baharu yang mahu dilaksanakan akan dibincangkan bersama pegawai yang lebih berpengalaman dalam kementerian ini.

“Kementerian ini adalah satu lapangan baharu buat saya kerana sebelum ini saya di Kementerian Pertahanan yang selalunya bercakap soal keselamatan negara tetapi sekarang dengan kementerian berkaitan kehidupan seharian manusia iaitu makanan harian dan pertanian… ini cabaran pada saya,” katanya.

Terdahulu Mohamad tiba di pejabatnya di Wisma Tani di sini dan mengimbas kad perakam waktu pukul 1.35 tengah hari tadi sebagai simbolik bermulanya tugas beliau secara rasmi selaku menteri bagi portfolio itu.

Dalam pembentangan Bajet 2023 Oktober lepas sebelum Parlimen dibubarkan, kerajaan telah memperuntukkan sejumlah RM372.3 bilion kepada Kementerian Pertanian dan Industri Makanan (MAFI). – BERNAMA


Universiti sekat akses pengajian anak Emilia gara-gara tunggakan

KUALA LUMPUR: Sebuah universiti swasta di ibu negara telah menyekat akses di portal pengajian anak sulung Emilia Hanafi gara-gara kelewatan bayaran yuran sekolah tunggakan berjumlah RM6,458 yang sepatutnya dibayar pada awal bulan Februari.

Emilia, bekas isteri kepada Pengerusi Bersama Kumpulan Naza, Datuk Wira SM Faisal SM Nasimuddin menjelaskan kepada mahkamah dalam prosiding ketika memberi keterangan secara lisan pada hari ini bahawa anak sulung mereka telah menerima tawaran kemasukan ke universiti itu pada 7 Februari lalu.

Selanjutnya, peguam pemerhati mewakili Emilia, Amirul Iman Dollah dari Tetuan Nazri Yahya & Co ketika diminta mengulas isu yuran pengajian anak Emilia berkata, kelewatan pembayaran yuran sekolah menyebabkan pihak universiti telah menyekat portal pengajian terbabit.

“Mengikut prosedur universiti berkenaan bayaran perlu dibuat terlebih dahulu bagi membolehkan pelajar mendapat akses portal pengajian,” katanya kepada MEDIA VARIASI ketika ditemui di pekarangan Mahkamah Kuala Lumpur di sini.

Emilia Hanafi bersama barisan peguamnya selepas prosiding kes keganasan rumah tangga di Mahkamah Kuala Lumpur.

Menurut peguam pemerhati Emilia, Nizam Bashir dari Nizam Bashir Associate, pada hari ini Majistret, Nadia Othman telah membenarkan Emilia untuk menyerahkan pernyataan saksi bertulis untuk dibacakan pada prosiding seterusnya yang ditetapkan pada 14 Mac.

Terdahulu, peguam Datuk Jagjit Singh kelihatan beberapa kali membantah keterangan secara lisan yang dibuat oleh Emilia, di mana Jagjit menganggapnya tidak relevan.

Turut hadir, peguam pemerhati, Ayzad Zaqwan Zainal dari Tetuan Nazri Yahya & Co, Nizam Bashir mewakili Emilia.

Juga hadir bersama, saksi kes Elisa Nani, wakil Persatuan Pengguna Islam Malaysia, Gulab Jan Fazal Eladi, wakil Women’s Aid Organisation dan pengasas WIBAWA, Nik Elin Nik Rashid.

Untuk rekod, SM Faisal didakwa dengan sengaja menyebabkan kecederaan ke atas Emilia, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

SM Faisal diiringi penjaminnya yang juga pemandu peribadi memakai baju kemeja dan seluar denim hadir ke mahkamah.

Turut bersama Faisal adalah seorang lagi peguambela, Wan Nurliyana Abdul Rahman yang juga merupakan sepupunya.

Pada sesi mahkamah terdahulu, Emilia memaklumkan walaupun nafkah anak yang diberikan terhad bagi seorang anak dan terpaksa menjual roti jala dan kerepek untuk menambah nafkah sara hidup anak beranak, dia masih berjaya mendidik anak ke menara gading.

Bahkan, untuk rekod, Emilia juga telah mendahulukan RM102,704 untuk bayaran yuran persekolahan dan belum dilangsaikan bekas suaminya itu semenjak 2020, walaupun surat peringatan telah dihantar melalui peguamnya.

TAMBAH AMIRUL LAGI, ANAK SULUNG EMILIA TERPAKSA MENGELUARKAN RM1,650 DARIPADA RM2,000 WANG NAFKAH BULANANNYA UNTUK MEMBAYAR YURAN PENGAJIAN KERANA BIMBANG TIDAK DAPAT MENERUSKAN PROGRAM PENGAJIAN.

“Bagaimanapun, setakat minggu lepas dan pagi ini, akses pengajian anak sulung tetap disekat.

“Sebagai contoh, setelah menolak bayaran yuran sekolah anak sulung, baki nafkah bulanan anak sulung cuma berjumlah RM350 dan itulah nafkah anak untuk segala makan minum, pengangkutan, tempat tinggal, pakaian dan persekolahan anak.

“Kenyataan yang diberikan sebelum ini oleh Emilia berhubung jumlah nafkah anak RM2,000 bagi setiap anak tidak mencukupi kerana perbelanjaan pendidikan tambahan anak-anak di sekolah dan kolej antarabangsa, ” kata Amirul.

Kenyataan yang diberikan sebelum ini oleh Emilia berhubung jumlah nafkah RM2,000 bagi setiap anak tidak mencukupi kerana anak-anak belajar di kolej antarabangsa.

Pihak peguam Emilia juga sudah pun memberikan surat peringatan kepada SM Faisal sebanyak dua kali iaitu pada 11 Januari dan 16 Februari lalu, untuk melunaskan kos pengajian anak sulungnya itu.

Namun demikian, SM Faisal memuatnaik surat tawaran anak sulungnya, selain resit pembayaran kos pengajian anaknya kepada pihak universiti bertarikh 27 Februari, di Instastory, sehari sebelum prosiding kes berlangsung di Mahkamah Majistret, di sini.

Sementara itu, MEDIA VARIASI cuba dapatkan maklum balas pihak SM Faisal dan peguam yang mewakilinya, Akberdin berkata, pihaknya sentiasa membuat bayaran ‘on time’.

“Itu statement dia (Emilia) tetapi anak guam bayar ‘on time’ kalau tak dah kena buang dah,” katanya.

Author

Tun Puteh Wanti

View all posts

View all posts


Dua sesak nafas akibat gas bocor di kilang ais

IPOH: Dua mangsa sesak nafas susulan insiden kebocoran gas ammonia di sebuah kilang ais di Persiaran Industri Rapat di Simpang Pulai di sini, awal pagi Selasa.

Mangsa membabitkan lelaki dan wanita masing-masing berusia 25 dan 33 tahun bagaimanapun stabil di zon kuning selepas dirawat di Hospital Raja Permaisuri Bainun (HRPB), di sini.

Kedua-dua mangsa bukan pekerja kilang ais terbabit, sebaliknya berada di kilang bersebelahan ketika kebocoran gas itu berlaku.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata, 23 anggota dari Balai Bomba dan Penyelamat (BBP) Simpang Pulai dibantu BBP Pasir Puteh dikejarkan ke lokasi sebaik menerima panggilan jam 5.11 pagi.

Beliau berkata, berdasarkan maklumat, penyelia kilang melaporkan paip saluran gas ammonia bocor dan bau gas dapat dikesan dalam jarak antara 30 hingga 90 meter.

“Pasukan Khas Bahan Kimia Berbahaya (HAZMAT) dari BBP Pasir Puteh menutup kebocoran dikenal pasti di bahagian injap tangki seterusnya mengambil bacaan di zon kawasan itu, selain mengenal pasti kebocoran yang masih terdapat pada tangki,” katanya dalam kenyataan pada Selasa.

Katanya, insiden tersebut dapat dikawal pada jam 10 pagi, namun, pemantauan berterusan dilakukan bagi memastikan tiada lagi risiko.

Author

Fazleen Safina Abd Jamil

View all posts

View all posts


Acryl Sani dilantik jadi Pengerusi PUNB

KUALA LUMPUR: Perbadanan Usahawan Nasional Bhd (PUNB) mengumumkan pelantikan bekas Ketua Polis Negara, Tan Sri Acryl Sani Abdullah Sani sebagai Pengerusi berkuat kuasa hari ini.

Beliau menggantikan penyandang sebelum ini iaitu Datuk Ahmad Nazlan Idris yang telah melepaskan jawatan pengerusi pada 20 Disember 2022.

Acryl Sani adalah bekas Ketua Polis Negara ke-13 bermula 4 Mei 2021 hingga 22 Jun 2023.

Ketika ini, beliau juga adalah Pengarah Bebas Bukan Eksekutif dan Timbalan Pengerusi Dagang NeXchange Bhd.

Ketika berkhidmat dalam pasukan Polis Diraja Malaysia (PDRM), beliaul pernah memegang pelbagai jawatan seperti Pengarah Jabatan Keselamatan Dalam Negeri dan Ketenteraman Awam (2018-2020) dan Pengarah Jabatan Siasatan Jenayah Komersil (2017), selain pernah menjadi Ketua Polis Negeri Perak pada 2013 serta Pesuruhjaya Polis Sarawak (2011-2013).

Beliau memiliki Sarjana Sains (Pengurusan) dari Universiti Utara Malaysia (UUM) dan Ijazah Sarjana Muda (Kepujian) Kejuruteraan Awam, Universiti Teknologi Malaysia (UTM).

Ketua Pegawai Eksekutif PUNB, Izwan Zainuddin, berkata, Ahli Lembaga Pengarah, pengurusan dan warga kerja PUNB merakamkan ucapan tahniah atas pelantikan Acryl Sani dan mengalu-alukan kehadiran beliau di PUNB.

“Kami yakin dapat bekerjasama rapat dengan Tan Sri Acryl dan memanfaatkan pengalaman luas serta pandangan strategik beliau dalam pembangunan usahawan Bumiputera di negara ini,” katanya dalam satu kenyataan.

PUNB diwujudkan untuk meningkatkan penyertaan dan pembabitan Bumiputera dalam bidang keusahawanan serta melahirkan sebuah masyarakat perdagangan dan perindustrian Bumiputera (MPPB) yang dinamik, berdaya tahan, progresif serta berjaya.

Ditubuhkan pada 17 Julai 1991 di bawah Akta Syarikat 1965, PUNB adalah syarikat milik penuh Yayasan Pelaburan Bumiputra (YPB).

PUNB beroperasi sebagai sebuah syarikat patuh Syariah sepenuhnya sejak 2010. Bermula Oktober 2018, PUNB diletakkan di bawah seliaan Jabatan Perdana Menteri. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Isu gaji pemain Sarawak United FC diketengah dalam mesyuarat Kabinet Negeri

Oleh: ARRIAN ZAYNE

KUCHING: Isu beberapa pemain Sarawak United FC (SUFC) yang dilaporkan tidak menerima gaji selama empat bulan hingga tidak mampu membayar sewa rumah menyebabkan segelintir mereka diusir dari kediaman telah diketengahkan dalam mesyuarat Kabinet Negeri pada Khamis, 25 Ogos.

Perkara itu didedahkan oleh Menteri Belia, Sukan dan Pembangunan Usahawan, Datuk Seri Abdul Karim Rahman Hamzah sambil menekankan Premier Sarawak, Datuk Patinggi Tan Sri Abang Johari Tun Openg sendiri tidak senang mendengar masalah isu tunggakan gaji pemain bola sepak yang terlibat.

“Kita tidak mahu nama Sarawak tercemar dengan masalah begini,” katanya dalam sidang media hari ini.

Bagi menangani permasalahan ini katanya beliau sendiri akan menemui presiden pasukan SUFC, Datuk Posa Majais serta pemain-pemain pasukan untuk mencari jalan penyelesaian isu ini.

“Saya berusaha untuk menyelasaikan masalah ini secepat mungkin kerana saya tidak mahu mereka yang telah berjuang demi Sarawak terpinggir… saya tidak gembira langsung mendengar berita ini,” tegasnya.

Beliau kesal dengan perkara itu serta menyifatkan secara peribadi bahawa
pengurusan pasukan bola sepak itu tidak bertanggungjawab kerana mengabaikan kebajikan pekerja dengan tidak membayar gaji.

“Seperti kita bekerja di syarikat lain di mana kita akan menunggu gaji pada hujung bulan…Sekiranya gaji tidak dibayar, ia akan menimbulkan rasa tidak puas hati,” luahnya.

Sementara itu beliau memberi jaminan kerajaan Sarawak akan menghulurkan tangan bagi membela nasib pemain bola sepak yang teraniaya.

“Walaupun keadaan sukan bola sepak Sarawak agak tercorot, namun mereka merupakan atlet yang turut berjuang membawa nama Sarawak,” ujarnya.

Isu ini timbul baru-baru ini disahkan satu kenyataan dari Persatuan Pemain Bola Sepak Profesional Malaysia (PFAM) berhubung notis tuntutan gaji pasukan berkenaan.

Kenyataan berkenaan dikeluarkan oleh pihak PFAM berhubung notis aduan SUFC yang menuntut tunggakan pada 24 Jun seterusnya notis susulan dikeluarkan pada 8 Julai.

Author

Media Variasi

View all posts

View all posts


Mat Sabu akan dedah pembohongan Hadi

JOHOR BAHRU: Presiden Parti Amanah Negara (Amanah) Datuk Seri Mohamad Sabu akan membongkar pembohongan yang dilakukan Presiden Pas, Tan Sri Abdul Hadi Awang di sebalik imej Islamiknya.

Mohamad berkata, sudah sampai masanya rakyat tahu perkara yang sebenar di sebalik keputusan Pas meninggalkan Pakatan Rakyat sebelum ini.

“Semalam Presiden Pas ‘tembak’ mengatakan bahawa mereka tinggalkan PR kerana parti DAP tolak hudud. Saya takkan jawab malam ini, saya akan jawab malam esok di Simpang Jeram, Muar.

Saya akan jawab malam esok bagaimana seorang Presiden Pas membuat pembohongan kepada rakyat jelata. Saya akan jawab satu persatu malam esok pembohongan itu.

“Aku bukan orang kecil, aku bekas Timbalan Presiden Pas. Jangan tipu rakyat di atas kupiah kamu itu, no more,” tegas Mohamad ketika berucap pada ceramah Perpaduan Pulai di Nusa Bestari, sebentar tadi.

Yang turut hadir, Calon PH Parlimen Pulai, Suhaizan Kayat; Pengerusi DAP Johor, Liew Chin Tong dan Naib Ketua PKR Johor, Jimmy Puah Wee Tse.

Terdahulu, Abdul Hadi dalam ucapannya di markas Pas Bakri semalam mendakwa tindakan segelintir ahli dan bekas pemimpin parti itu menyertai Amanah kerana takut kalah dalam pilihan raya.

Beliau turut menyifatkan mereka sebagai lemah semangat sehingga sanggup meninggalkan dasar perjuangan Pas.

Selepas PRU14pada 2018, bekas pemimpin Pas termasuk Mohamad dan Allahyarham Datuk Seri Salahuddin Ayub, Datuk Seri Dr. Mujahid Yusof Rawa dan Khalid Samad telah dilantik sebagai menteri.

Mohamad Sabu yang juga Ahli Parlimen Kota Raja, mengingatkan Abdul Hadi supaya berhenti membuat pembohongan tentang Islam terancam sekiranya terus bersama PR pada ketika itu

Jelasnya, parti Pas dan sekutunya sanggup menggunakan agama Islam semata-mata untuk kepentingan mereka.

“Sebagai contoh di Selangor pada Pilihan Raya Negeri (PRN) yang lalu, semasa kempen mereka menggunakan isu sekolah agama dan tahfiz  diarahkan tutup, isu itu membuatkan pengundi Melayu percaya mereka. Pada hal arahan Sultan Selangor pada waktu itu supaya semua sekolah agama yang tak ikut peraturan dan standard piawaian mesti ditutup sebab boleh mengundang bahaya, perlu buat pembaharuan jika mahu beroperasi semula.

“Isu itu menyebabkan mereka dapat sokongan sementara, saya yakin pembohongan mereka itu tak boleh bertahan hingga empat tahun akan datang. Rakyat akan melihat perubahan ini, saya yakin rakyat tak bodoh dan kembali sokong kerajaan perpaduan,” katanya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


EPL: Garnacho muncul wira buat United atasi Fulham

PEMAIN remaja Manchester United, Alejandro Garnacho menjadi wira buat pasukannya dengan menjaringkan gol kemenangan setelah dimasukkan dari bangku simpanan untuk menewaskan Fulham, dalam perlawanan Liga Perdana Inggeris (EPL) 2022/2023, di Craven Cottage, pada awal pagi tadi.

Gol kemenangan itu dihasilkan melalui gerakan satu dua antara pemain muda Argentina itu bersama Christian Eriksen pada minit terakhir ketika perlawanan memasuki masa tambahan untuk menewaskan penjaga gol, Bernd Leno.

Eriksen terlebih dahulu menjaringkan gol pertama buat United pada minit ke-14 melalui gerakan pantas untuk meletakkan skuad The Red Devils di hadapan.

Fulham bangkit menyamakan kedudukan menerusi Dan James pada separuh masa kedua perlawanan.

Kemenangan ini membawa United ke tangga kelima dalm Liga EPL dengan kutipan 26 mata dari 14 perlawanan hanya dipisahkan dengan jarak tiga mata di belakang Tottenham Hotspurs yang mempunyai kelebihan satu perlawanan.

Author

Mohamad Fitri Hazim Hazam

View all posts

View all posts


Shafie Apdal calon PM pilihan Warisan, bawa penyatuan tanpa perbezaan

SELAYANG: Malaysia belum pernah ada Perdana Menteri dari Sabah, namun ia tidak mustahil jika itulah pilihan rakyat pada Pilihan Raya Umum ke-15 (PRU15) nanti.

Parti Warisan Sabah (Warisan) yang berjaya menawan hati rakyat Sabah terus meletakkan harapan tinggi untuk melihat Perdana Menteri ke- 10 nanti adalah anak jati Negeri Di Bawah Bayu.

Ahli Dewan Undangan Negeri (ADUN) Teratai, Bryan Lai Wai Chong yang dulu DAP kini menyertai Warisan berkata, harapan rakyat adalah untuk melihat pemimpin yang membawa penyatuan tanpa perbezaan agama dan bangsa.

“Hanya ada tiga parti sahaja yang ada calon PM, satu dari UMNO, satu lagi PKR dan satu dari Warisan.

“Dua calon PM dari Semenanjung, satu dari Sabah dan satu ini adalah Datuk Seri Mohd Shafie Apdal.

“Beliau berupaya memberi perubahan dalam pentadbiran negara di bawah kerajaan baharu yang lebih stabil.

“Boleh buat kajian mengenai peribadi Shafie, pengalamannya dalam parti UMNO sudah lebih 30 tahun tetapi tidak pernah keluar perkataan menyentuh kaum atau agama.

“Hati-hati jangan jatuh ke dalam perangkap isu agama dan kaum,” katanya kepada MEDIA VARIASI.

Beliau hadir bersama calon Warisan di Parlimen Batu, Nathan Pillai ke Pertandingan Badminton Tahunan Piala Hari Malaysia yang pertama di Selayang Mall di sini.

Pertandingan ini dianjurkan oleh Warisan Batu P115 bersama Flying Spirit Badminton Academy (FSBA) dan diiktiraf oleh Persatuan Badminton Selangor.

Untuk rekod, Mohd Shafie merupakan Ahli Parlimen Semporna juga adalah Presiden Parti Warisan Sabah.

Anak berketurunan Bajau ini menubuhkan Parti Warisan Sabah pada 17 Oktober 2016 bersama dengan Datuk Darell Leiking dan beberapa ahli politik Negeri Sabah yang lain.

Parti Warisan Sabah (Warisan) yang sebelumnya dikenali sebagai Parti Pembangunan Warisan Sabah (Sabah Heritage Development Party) merupakan salah satu parti di Malaysia yang berpangkalan dan beroperasi di negeri Sabah, Malaysia.

Parti ini telah menggariskan dasar perjuangannya di mana matlamat perjuangannya adalah untuk kepentingan masyarakat Sabah.

Mohd Shafie berkhidmat sebagai Ketua Menteri ke-15 dan Menteri Kewangan Negeri Sabah dari Mei 2018 hingga September 2020 berikutan kekalahan gabungannya, Parti Warisan pada Pilihan Raya Negeri (PRN) 2020.

Beliau telah berkhidmat sebagai Anggota Parlimen (MP) Semporna sejak April 1995 dan Anggota Dewan Undangan Negeri Sabah (MLA) untuk Senallang sejak Mei 2018.

Beliau pernah menjadi Menteri Pembangunan Luar Bandar dan Wilayah dan Wakil Presiden Orang Melayu Bersatu Organisasi Nasional (UMNO), parti terkemuka dalam gabungan Barisan Nasional (BN) ketika itu.

Beliau adalah Presiden pengasas Warisan, parti pembangkang Sabah yang bersekutu dengan gabungan pembangkang Pakatan Harapan (PH).

Author

Tun Puteh Wanti

View all posts

View all posts


Orang lain buat rasuah, Hadi buat sedekah – Zahid

KUALA LUMPUR: Timbalan Perdana Menteri, Datuk Seri Ahmad Zahid Hamidi menyifatkan Presiden PAS, Tan Sri Abdul Hadi Awang sebagai hipokrit.

Ia berikutan kenyataan Abdul Hadi bahawa pemberian wang tunai oleh parti itu ketika PRU15 adalah sedekah.

“Kalau dia buat (dipanggil) sedekah, kalau kita (buat) dipanggil rasuah,” katanya kepada pemberita di majlis rumah terbuka Tahun Baru Cina MCA.

Presiden UMNO itu juga menggambarkan Abdul Hadi sebagai seorang “ulama politik” dan menggesanya agar tidak mengubah hukum sesuatu perkara.

“Ulama ini janganlah tukar-tukar hukum.

“Akhirnya ulama politik tak akan dihormati oleh rakyat dan orang Islam. Ulama kena ada integriti, jangan tukar-tukar fatwa,” katanya lagi.

Semalam, Abdul Hadi dilaporkan mempertahankan pemberian wang tunai yang dibuat dengan mendakwanya sebagai sedekah dan tidak melanggar peraturan pilihan raya.

“Ikut undang-undang pilihan raya, calon atau wakil calon tak boleh bagi, orang awam nak bagi sedekah terpulang kepada dia,” katanya.

Pada 3 Januari lepas, UMNO Terengganu memfailkan petisyen untuk membatalkan keputusan PRU15 baru-baru ini bagi kawasan Parlimen Kuala Terengganu, Marang, dan Kemaman.

Petisyen itu mendakwa PAS merasuah pengundi dengan mengagihkan bantuan kewangan daripada kerajaan negeri melalui inisiatif i-Pension, i-Belia dan i-Student antara 15 dan 17 November 2022, yang hanya beberapa hari sebelum PRU15.

Sementara itu, Ahli Majlis Tertinggi UMNO,  Datuk Seri Shamsul Anuar Nasarah menyifatkan kenyataan Hadi sebagai bukti memang berlaku pemberian wang semasa PRU15.

Malah, katanya lagi, PAS cuba “menghalalkan” apa yang dilakukan walaupun ia melanggar peraturan pilihan raya.

“Inilah budaya dan sikap PAS sejak dulu. Pihak lain semuanya salah dan sebaliknya tidak salah kalau mereka yang lakukan,” katanya di Facebook.

Author

Tun Puteh Wanti

View all posts

View all posts


Bekas eksekutif Petronas hadapi tuduhan rasuah, pengubahan wang haram lebih RM6j

KUALA LUMPUR: Seorang bekas eksekutif (Pembinaan) Petronas Carigali Sdn Bhd (PCSB) mengaku tidak bersalah di dua Mahkamah Sesyen di sini hari ini, atas 37 pertuduhan rasuah dan enam pengubahan wang haram melibatkan wang berjumlah lebih RM6 juta berhubung kerja-kerja penyelenggaraan.

Mohd Amal M.Razalan, 36, membuat pengakuan itu selepas 37 pertuduhan rasuah membabitkan RM6.1 juta dibacakan di hadapan Hakim Rozina Ayob manakala enam pertuduhan pengubahan wang haram melibatkan RM939,334.10 di hadapan Hakim Azura Alwi.

Bagi pertuduhan pertama hingga ke-21, tertuduh sebagai eksekutif (Pembinaan) Petronas Carigali Sdn Bhd didakwa menerima suapan wang berjumlah antara RM2,078 hingga RM 216,903.19 daripada Pengarah Majestika Sdn Bhd, Mustaza Zawawi melalui cek Maybank Berhad milik syarikat itu (Majestika) dan melalui akaun Maybank Berhad milik MAMN Goldenvision Enterprise.

Dia dituduh melakukan perbuatan itu dengan persubahatan bersama pengarah syarikat MAMN Goldenvision, Muhammad Nazreen Abd Hamid sebagai upah tertuduh membantu Faltech Engineering Sdn Bhd mendapatkan kerja-kerja “Provision Of Civil & Structural Maintenance Services For PCSB”.

Mohd Amal turut didakwa atas tiga pertuduhan menerima suapan daripada Pengurus Projek SAP House Sdn Bhd, Robert Khoo menerusi tiga cek bernilai antara RM50,000 hingga RM60,000 yang dimasukkan ke dalam akaun Maybank milik perniagaan tertuduh iaitu Goldentree Enterprise sebagai upah tertuduh menyemak dan mempersetujui dokumen berkaitan pengesahan kerja yang dilaksanakan oleh SAP House membabitkan kontrak antara PCSB dan Faltech Engineering Sdn Bhd.

Lelaki itu juga didakwa atas 13 pertuduhan menerima suapan berjumlah antara RM141,738.33 hingga RM825,503.60 daripada Robert melalui 13 cek akaun Maybank milik SAP House sebagai upah untuk tertuduh mempersetujui Job Completion Ticket PCSB, bagi kontrak “Provision Of Civil & Structural Maintenance Services For PCSB – Sarawak Operations”.

Kesemua kesalahan itu didakwa dilakukan di Maybank Berhad, Petronas Twin Tower, Concourse Expansion, Jalan Ampang di sini, antara 21 Disember 2016 hingga 1 Ogos 2019, mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009 dibaca bersama Seksyen 28 (1) (c) dan boleh dihukum dengan Seksyen 24 Akta yang sama.

Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana lebih tinggi, jika sabit kesalahan.

Dalam pada itu, Mohd Amal juga didakwa atas lima pertuduhan menerima RM798,985.49 melalui empat akaun bank milik Muhammad Nazreen manakala bagi satu lagi pertuduhan, dia didakwa menggunakan wang berjumlah RM140,348.61 melalui dua akaun CIMB Bank Berhad milik tertuduh, yang mana kesemua wang berkenaan merupakan hasil daripada aktiviti haram.

Kesalahan itu didakwa dilakukan di Maybank Berhad Petronas Twin Tower, Jalan Ampang, Maybank Berhad di Dataran Maybank dan CIMB Bank Berhad Jalan Pantai Baru di sini, antara 13 Julai 2017 hingga 18 Mac 2022.

Pertuduhan mengikut Subseksyen 4(1) (b) Akta Pencegahan Pengubahan Wang Haram dan Pencegahan Pembiayaan Keganasan (AMLATFPUAA) 2001, yang boleh dihukum di bawah subseksyen 4(1) akta sama, yang membawa hukuman penjara maksimum 15 tahun dan boleh didenda tidak kurang lima kali ganda jumlah atau nilai hasil daripada aktiviti haram atau RM5 juta, yang mana yang lebih tinggi, jika sabit kesalahan.

Timbalan Pendakwa Raya Mohamad Fadhly Mohd Zamry memohon jaminan RM1 juta hingga RM2 juta bagi pertuduhan rasuah manakala RM100,000 bagi  pengubahan wang haram selain syarat tambahan pasport tertuduh diserahkan kepada mahkamah dan melaporkan diri di pejabat SPRM berhampiran sebulan sekali.

Peguam Datuk Hasnal Rezua Merican, yang mewakili Mohd Amal memohon jaminan RM100,000 bagi pertuduhan rasuah dan RM20,000 bagi  pengubahan wang haram atas alasan anak guamnya yang telah ditamatkan perkhidmatan di Petronas tahun lepas, perlu menanggung isteri, dua anak serta bapa yang mengalami lumpuh kekal.

“Empat akaun bank serta aset-aset lain milik anak guam saya telah dibekukan, jadi bagaimana tertuduh hendak mendapatkan sumber kewangan bagi membayar jaminan,” katanya dan menambah tertuduh juga akan didakwa di Mahkamah Shah Alam esok atas pertuduhan di bawah Akta SPRM.

Rozina membenarkan jaminan RM150,000 dengan seorang penjamin berserta syarat tambahan tertuduh perlu menyerahkan pasport kepada mahkamah dan melaporkan diri di pejabat SPRM, Putrajaya sebulan sekali selain tertuduh disenarai hitam untuk ke luar negara sehingga kes selesai, manakala Azura membenarkan jaminan RM30,000 dengan seorang penjamin.

Kedua-dua mahkamah menetapkan sebutan kes pada 15 Februari ini. – BERNAMA


Selangor satu-satunya negeri diiktiraf Apple latihan modul Swift

PADA pembentangan 2024 untuk negeri Selangor baru-baru ini, turut dinyatakan bahawa Selangor akan menubuhkan Selangor Jobs & Skills Council dalam terus mengenal-pasti peluang kerja dan meningkatkan produktiviti pekerja di Selangor.

Selari dengannya, antara program yang telah dilaksanakan adalah Selangor Technical Skills Development Centre, yang menawarkan program TVET bernilai tinggi kepada orang ramai.

Sejumlah model telah dibangunkan dengan kerjasama syarikat berteknologi tinggi untuk tujuan berkenaan, termasuk bersama Apple, Festo, Siemens dan Dassault Systems.

Turut dikongsikan adalah Selangor merupakan satu-satunya negeri di Asia Tenggara yang diiktiraf bertauliah oleh Apple untuk latihan modul pengarucaraan Swift bagi platform iOS.

Untuk makluman, Swift merupakan bahasa pengaturcaraan yang dibangunkan oleh Apple dalam memudahkan para pembangun membangunkan aplikasi untuk iOS, Mac, Apple Watch dan juga Apple TV.

Pelaksanaan ini juga turut membawa kepada penghasilan bakat-bakat tempatan di Selangor yang boleh bekerja dalam bidang pembangunan aplikasi yang mempunyai peluang pasaran yang tinggi bukan sahaja dalam negara, tetapi juga di luar negara. – Amanz

Authors

Media Variasi

View all posts

Diyana Rahip

View all posts

View all posts

View all posts


Tanda semak biru Twitter kini tersedia di seluruh dunia – Elon Musk

WASHINGTON: Sistem pengesahan tanda semak biru Twitter kini tersedia di seluruh dunia, kata pemilik syarikat, Elon Musk pada Khamis.

“Twitter Verified kini tersedia di seluruh dunia!” Agensi Anadolu memetik ciapan Musk di Twitter.

Twitter Verified now available worldwide! https://t.co/SxUhUWJbmR

— Elon Musk (@elonmusk) March 23, 2023

Twitter Blue, perkhidmatan langganan bulanan berbayar yang menambah tanda semak biru pada akaun pengguna, turut menawarkan akses awal kepada ciri eksklusif baharu.

Ia termasuk tweet yang lebih panjang, keupayaan untuk mengemaskini tweet, muat naik video 1080p dan navigasi khas.

Syarikat itu juga memaklumkan pihaknya menerima permohonan untuk tanda semak kelabu bagi akaun kerajaan dan pelbagai hala yang layak.

Sistem pengesahan Twitter telah wujud selama 13 tahun sejak platform itu melancarkannya pada 2009 untuk mengelakkan penyamaran akaun berprofil tinggi seperti selebriti dan ahli politik. – BERNAMA-ANADOLU


Zahid sedia lawan KJ

KUALA LUMPUR: Kesediaan Datuk Seri Dr Ahmad Zahid Hamidi berdepan pencabar jawatan Presiden UMNO pada pemilihan parti akan datang, bukti selama ini beliau seorang pejuang dan mengamalkan kepimpinan demokrasi.

Dikala ada gerakan sulit cuba menjatuhkan dan menghentam Ahmad Zahid, beliau sendiri bersikap terbuka memberi peluang pencabar baharu bertanding jawatan yang sebelum ini tidak dipertandingkan sejak era Tun Dr Mahathir Mohamad.

Hal ini kerana Ahmad Zahid berjuang demi parti, menyatukan semula orang Melayu dengan memberi jaminan membersihkan gerakan itu daripada pengkhianat.

Mantan Ketua Pemuda UMNO, Khairy Jamaluddin Abu Bakar mengesahkan Ahmad Zahid sedia berdepan pencabar bagi jawatan Presiden, ketika bertembung dengan beliau pada Perhimpunan Agung UMNO (PAU) di Pusat Dagangan Dunia (WTC) di sini.

“Alhamdulillah, pagi tadi saya bertembung dengan Presiden UMNO, Datuk Seri Dr Ahmad Zahid Hamidi. Sambil saya salam beliau, beliau sebut ready to fight.

“Maknanya beliau sedia untuk berdepan sebarang cabaran dalam pemilihan parti. Beliau sendiri berani. Saya salute kepada beliau (kerana) tak takut,” katanya menerusi satu hantaran di Instagram rasminya.

Justeru katanya, sebarang usaha mana-mana pihak yang mengusulkan agar jawatan Presiden tidak dipertandingkan adalah bertentangan dengan keberanian itu.

“Buka semua jawatan untuk dipertandingkan,” tegasnya.

Terdahulu, Khairy mengecam tindakan 140 Ketua UMNO Bahagian yang bersetuju jawatan Presiden dan Timbalan Presiden tidak dipertandingkan pada pemilihan akan datang.

Mantan Menteri Kesihatan itu yakin Ahmad Zahid seorang pejuang dan tidak gentar jika kedudukannya sebagai Presiden dicabar pada pemilihan parti akan datang.

Susulan itu, katanya, UMNO harus membuka ruang untuk jawatan tertinggi itu dipertandingkan bagi menyuburkan demokrasi dalam parti.

“Hentikan kegilaan ini. Saya rasa Presiden seorang fighter yang tidak gentar menghadapi pencabarnya.

“Buka ruang pertandingan. Jangan matikan demokrasi dalam UMNO,” ujarnya.

Umum mengetahui, Khairy pernah memberi bayangan bahawa beliau akan bertanding mencabar kedudukan Ahmad Zahid sebagai Presiden pada pemilihan kali ini.

Pada pemilihan UMNO 2018, beliau pernah mencabar Ahmad Zahid namun tewas apabila sekadar meraih 51 undi.

Ahmad Zahid mendahului pencabar lain dengan 93 undi diangkat sebagai Presiden UMNO menggantikan Datuk Seri Najib Razak ketika itu.

Author

Tun Puteh Wanti

View all posts

View all posts


SPRM tahan 59 staf universiti awam, swasta terlibat rasuah sejak 2017

KUALA LUMPUR: Suruhanjaya Pencegahan Rasuah Malaysia (SPRM) menahan 59 kakitangan universiti awam dan swasta dengan 49 daripadanya didakwa di Mahkamah antara 2017 dan Ogos tahun ini, atas kesalahan rasuah.

Timbalan Ketua Pesuruhjaya (Pencegahan) SPRM, Datuk Seri Norazlan Mohd Razali berkata, kes itu melibatkan sejumlah RM1,323,203.68 wang haram iaitu RM1,311,403.68 daripada universiti awam dan RM11,800 universiti swasta.

Beliau berkata antara kes itu melibatkan seorang pengarah universiti awam yang ditahan baru-baru ini, didakwa menerima sebuah kereta sebagai dorongan untuk membantu sebuah syarikat mendapatkan tender bernilai RM1.6 juta dan seorang profesor universiti yang turut ditahan berhubung dakwaan tuntutan palsu melibatkan dana penyelidikan RM66,000.

“Insiden rasuah seperti sogokan, penyalahgunaan kuasa, tuntutan palsu dan lain-lain kesalahan kewangan berlaku di universiti awam dan swasta kita,” katanya dalam ucaptama pada majlis pelancaran Rangka Kerja Pencegahan Rasuah di Universiti Islam Antarabangsa (UIAM) Gombak di sini, hari ini.

Beliau berkata segala bentuk amalan rasuah seperti penyalahgunaan kuasa dan penipuan akreditasi dalam pendidikan tinggi memberi implikasi besar terhadap reputasi institusi dan mengurangkan nilai teras yang cuba diajar kepada penuntut iaitu kejujuran.

Mengenai UIAM, Norazlan berkata ia dinilai sebagai agensi berisiko sederhana pada 2020 tetapi ia tidak bermakna universiti awam itu bebas daripada sebarang amalan rasuah.

“Sejak 2017 hingga Ogos 2022, kami hanya mempunyai dua kes terhadap kakitangan UIAM. Berdasarkan rekod, saya percaya UIAM telah dikendalikan dengan rejim tadbir urus yang agak ketat dan tidak hairanlah jika ia bertujuan untuk memastikan sifar rasuah dengan pengenalan Rangka Kerja Pencegahan Rasuah bagi tempoh lima tahun akan datang,” katanya.

Rangka Kerja tersebut menggariskan prinsip dan tatacara universiti terhadap amalan rasuah dalam menjalankan perniagaannya bagi memastikan ahli lembaga pengarah, pihak berkuasa universiti dan semua kakitangan menjunjung nilai-nilai murni dan integriti ke arah mencapai visi dan misinya. – BERNAMA


Larangan ahli politik ceramah di masjid, surau bantu redakan suhu politik – Fahmi

JOHOR BAHRU: Tindakan beberapa negeri menguatkuasakan larangan kepada mana-mana ahli politik untuk mengadakan ceramah atau kuliah di masjid dan surau dilihat mampu membantu meredakan suhu politik negara.

Menteri Komunikasi dan Digital, Fahmi Fadzil berkata, langkah itu juga adalah peringatan kepada semua bahawa premis agama bukanlah satu platform yang boleh digunakan untuk kepentingan politik mana-mana individu mahupun parti.

Beliau berkata, ia juga dilihat sebagai satu usaha untuk meredakan gejala ekstremis politik yang semakin meluas di negara ini sehingga berpotensi menimbulkan persepsi ketidakstabilan kerajaan sekali gus mengurangkan kepercayaan pelabur.

“Arahan larangan yang dikenakan kepada ahli politik khususnya di kawasan masjid itu adalah satu usaha yang saya lihat dapat bantu redakan (suhu politik) dan KKD (Kementerian Komunikasi dan Digital) juga akan mainkan peranan untuk tingkatkan kesedaran peri pentingnya hormat undang-undang ini.

Sebab kita ke masjid untuk beribadat bukan berpolitik, jadi politik tu biarlah di luar dan jangan salah gunakan mana-mana pentas dan ruang yang tidak sepatutnya,” katanya.

Beliau berkata demikian dalam sidang media selepas menghadiri sesi dialog awam bersama pengurusan dan agensi-agensi di bawah KKD di RTM Johor di sini hari ini yang turut dihadiri Timbalan Menterinya, Teo Nie Ching dan Ketua Setiausaha Kementerian, Datuk Seri Mohammad Mentek.

Media sebelum ini melaporkan negeri Terengganu dan Perak mengumumkan larangan kepada mana-mana individu yang mempunyai keterlibatan di dalam politik untuk menyampaikan kuliah, ceramah dan pengajaran agama di masjid dan surau bagi menjaga kemuliaan institusi keagamaan daripada sebarang unsur politik.

Fahmi berkata, usaha meredakan suhu politik negara bersekali dengan membendung gejala ekstremis politik itu penting dalam memastikan kestabilan politik dan Kerajaan Persekutuan tidak diganggu.

“Kestabilan politik dan kerajaan persekutuan itu penting dalam menarik keyakinan pelabur luar, contohnya pelaburan oleh AWS (Amazon Web Services) itu ternoktah kerana keyakinan mereka kepada kestabilan negara kita.

“Kalau nak dikatakan kenapa tak tandatangan sebelum ini, kerana ketika itu (kerajaan terdahulu) tak stabil tapi Alhamdulillah kestabillan itulah yang didambakan bukan hanya pelabur tapi rakyat… jadi sama-sama kita bangunkan negeri dan negara ini,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Azmin setuju debat dengan Rafizi tapi bersyarat

CYBERJAYA: Bekas Menteri Kanan Kluster Ekonomi, Datuk Seri Mohamed Azmin Ali bersetuju untuk berdebat dengan Menteri Ekonomi, Rafizi Ramli.

Bagaimanapun, beliau meletakkan syarat bahawa Rafizi perlu membuktikan terlebih dahulu telah berjaya dalam pelaksanaan dan pemulihan ekonomi negara.

“Sebab itu wahai Rafizi, saya bersedia berdebat dengan saudara dengan syarat buktikan dahulu kamu berjaya dalam pelaksanaan dan pemulihan ekonomi negara.

“Pertama turunkan harga minyak terlebih dahulu. Bukan saya janji, kamu yang janji. ‘Hari ini saya jadi Perdana Menteri, esok minyak turun….dah turun belum? Kalau belum turun, turunkan dulu baru jumpa aku,” katanya seperti dilapor Astro Awani.

Beliau berkata demikian dalam ucapan Majlis Pengenalan Calon Perikatan Nasional Dewan Undangan Negeri (DUN) di bawa Gombak, semalam.

Mengulas lanjut, Mohamed Azmin merangkap Pengerusi Perikatan Nasional (PN) Selangor berkata, beliau mempunyai rekod inisiatif dilaksanakan dalam mengemudi Selangor dan ketika menjadi Menteri dahulu.

“Bukan saya tidak mahu berdebat, saya nak jawab mudah sahaja. Saya boleh menyambut saranan beliau untuk berdebat. Tiada masalah.

“Tetapi saudara tengok kenyataan dia, apa dia kata? ‘Azmin mendakwa beliau telah berjaya ketika menjadi Menteri Ekonomi dan Menteri MITI. Kalau benar dia berjaya, debat dengan saya’.

“Engkau (Rafizi) tiada rekod. Kalau saya pergi debat dalam keadaan dia belum ada formula, belum ada penyelesaian, engkau nak debat dengan aku buat apa?,” soalnya.

Terdahulu, Rafizi menyampaikan ceramah Jelajah Madani di Sri Tanjung, Port Dickson pada Selasa, telah mencabar Mohamed Azmin berdebat mengenai ekonomi Malaysia sekiranya pemimpin Perikatan Nasional itu berani.

Susulan itu, pihak Astro Awani memberikan kesediaan untuk menerbitkan debat antara Rafizi dan Mohamed Azmin.

Surat jemputan mengenai debat berkenaan juga telah dihantar kepada kedua-dua belah pihak.

Pada Rabu lalu, Setiausaha Sulit Kanan kepada Menteri Ekonomi, Mohd Rashidi Ruslan telah mengesahkan bahawa Rafizi bersetuju menerima jemputan ‘Debat Ekonomi Malaysia’ Mohamed Azmin.

Author

Diyana Rahip

View all posts

View all posts


Projek Kompleks Ternakan Ayam Bersepadu kedua negara di Terengganu

KUALA NERANG: Negara bakal memiliki Kompleks Ternakan Ayam Bersepadu kedua dengan pengeluaran sekurang-kurangnya 1.5 juta ekor ayam setahun, sekali gus membantu menjamin keselamatan bekalan makanan dalam negara.

Projek pembangunan kompleks bernilai RM20 juta itu akan dibangunkan di kawasan seluas 10 hektar, di Kampung Kubang Palas, Padang Terap, di sini.

Kementerian Pembangunan Luar Bandar (KPLB) melalui FELCRA Berhad, akan mengendalikan projek sistem ternakan ayam secara tertutup bermula Oktober tahun depan.

Menterinya, Datuk Seri Mahdzir Khalid berkata, projek berkenaan berupaya mengeluarkan 250,000 ekor ayam sepusingan atau 1.5 juta ekor setahun.

“Ia strategi serampang dua mata yang tidak hanya memfokuskan kepada penjanaan ekonomi setempat sahaja, sebaliknya aktiviti bagi membantu menjamin keselamatan bekalan makanan dalam negara.

“Projek ini juga adalah inisiatif untuk meningkatkan kualiti kehidupan lebih baik di kawasan luar bandar, dan mewujudkan pelbagai peluang pekerjaan selain menjana rantaian ekonomi,” katanya.

Beliau berkata demikian pada sidang media selepas melakukan lawatan tapak dan taklimat Projek Ternakan Ayam di sini hari ini.

Turut hadir, Ahli Lembaga Pengarah FELCRA, Datuk Seri Ghazali Ibrahim dan Ketua Pegawai Eksekutifnya, Datuk Mat Roni Zakaria serta Ahli Dewan Undangan Negeri (ADUN) Kuala Nerang, Mohammad Yusoff @ Munir Zakaria.

“Saya menaruh harapan untuk pelaksanaan projek ini. Anak-anak muda di Padang Terap tidak perlu lagi berhijrah ke bandar untuk bekerja sebaliknya boleh menetap di sini dan mendapatkan sumber pendapatan menerusi peluang pekerjaan yang ditawarkan,” katanya.

Selain itu, kata Mahdzir, projek itu turut memberi ruang kepada usahawan bimbingan FELCRA untuk terlibat secara aktif di dalam rangkaian pengeluaran dan pembekalan ayam.

Untuk rekod, FELCRA ketika ini melaksanakan projek Kompleks Ternakan Ayam Bersepadu pertama di Kampung Tanjung Seratus, di Rompin, Pahang.

Author

Fhatihah Zakinan

View all posts

View all posts


Bekas jurulatih Selangor, UiTM FC meninggal dunia akibat sakit jantung

Oleh: WAHYUDIN AL-BALINGI

BEKAS jurulatih Selangor dan UiTM FC, Ismail Zakaria dilaporkan meninggal dunia akibat sakit jantung pada usia 60 tahun pada Sabtu.

Ismail juga membantu pasukan Sime Darby beraksi dalam pentas Liga Perdana pada 2011 dan membawa UiTM mencipta sejarah bermain dalam kancah Liga Super pada 2020.

Sebagai rekod, Ismail pernah mengendalikan beberapa pasukan dalam liga tempatan antaranya Kuantan FA, Sime Darby dan juga Kuala Lumpur.

Untuk rekod, Allahyarham pernah memegang jawatan Ketua Unit Kejurulatihan Persatuan Bolasepak Malaysia (FAM).

Author

Media Variasi

View all posts

View all posts


Amanah akan turut serta NGO serah memorandum di Kedutaan Sweden

KLANG: Amanah mengesahkan akan turut serta bersama pertubuhan-pertubuhan bukan kerajaan (NGO) menghantar memorandum bantahan tindakan membakar al-Quran di Kedutaan Sweden esok.

Perkara itu disahkan Pengarah Biro Mobilisasi Amanah, Sany Hamzan kepada pihak media ketika ditanya tindakan serta ulasannya berhubung isu tersebut.

“Kita akan bersama dengan NGO-NGO menyerahkan memorandum di Kedutaan Sweden esok, jam 10.30 pagi, kita akan bersama dengan Majlis Perundingan Pertubuhan Islam Malaysia (MAPIM) dan juga NGO-NGO dalam himpunan untuk menyerahkan bantahan kepada kerajaan Sweden tentang apa yang telah berlaku,” katanya.

Ahli Parlimen Hulu Langat itu berkata demikian selepas pihaknya menyerahkan memorandum memohon Sultan Selangor, Sultan Sharafuddin Idris Shah Alhaj menyiasat dan mengambil tindakan ke atas pelampau agama di Istana Alam Shah pada Khamis.

Untuk rekod, tindakan Islamofobia ahli politik pelampau kanan Sweden-Denmark, Rasmus Paludan yang membakar senaskah kitab suci Islam, al-Quran di Stockholm, Sweden telah menerima kecaman dari negara-negara Islam serta pelbagai pihak.

Justeru, satu himpunan daripada gabungan NGO Islam akan menyerahkan memorandum di Kedutaan Sweden pada Jumaat sebagai demonstrasi bersolidariti bagi menyatakan bantahan penghinaan agama Islam oleh ahli politik Sweden itu.

Author

Faridah Amiratul

View all posts

View all posts


Kerjasama Bersatu, Pejuang perlu dibincang dengan semua pihak – Hamzah

Setiausaha Agung Bersatu, Datuk Seri Hamzah Zainudin berkata, sekiranya Presiden Bersatu, Tan Sri Muhyiddin Yassin bersedia bekerjasama dengan Pejuang, maka beliau perlu membawa perkara itu pada mesyuarat tertinggi parti.

“Bukan mudah sahaja kata ‘ya’ kita bersetuju dengan (kerjasama dengan Pejuang) itu. Tidak boleh kerana kita mempunyai rakan-rakan dalam pakatan parti,” kata Hamzah yang juga Setiausaha Agung PN dalam sidang media selepas merasmikan Hari Pendaftaran Negara 2022 di sini hari ini.

Sebelum ini, Muhyiddin berkata Bersatu bersedia untuk mempertimbang kerjasama dengan Pejuang pada PRU15 sekiranya Pejuang serius mengenai kerjasama itu.

PN dianggotai oleh Bersatu, PAS, Gerakan, Parti Solidariti Tanah Airku (STAR) dan Parti Maju Sabah (SAPP).

Dalam pada itu, Hamzah yang juga Menteri Dalam Negeri berkata, aktiviti ceramah dan kempen boleh diadakan dengan syarat mematuhi prosedur operasi standard (SOP) dan undang-undang.

“Ceramah ini boleh berlaku bila-bila masa, cuma perlu mengikut SOP sedia ada,” katanya ketika mengulas sama ada aktiviti kempen dibenarkan meskipun Suruhanjaya Piihan Raya (SPR) belum mengumumkan tarikh-tarikh penting PRU15.

Sebelum ini, Setiausaha SPR Datuk Ikmalrudin Ishak berkata mesyuarat khas untuk membincang dan menentukan tarikh-tarikh penting PRU15 dan Pilihan Raya Kecil (PRK) Dewan Undangan Negeri (DUN) Bugaya, Sabah akan diadakan Khamis ini. – BERNAMA


Bersatu sedia bekerjasama dengan Pejuang jika mereka serius – Muhyiddin

PUTRAJAYA: Bersatu bersedia untuk mempertimbangkan kerjasama dengan Parti Pejuang Tanah Air (Pejuang) pada Pilihan Raya Umum ke-15 (PRU15), kata Presiden Bersatu, Tan Sri Muhyiddin Yassin.

Muhyiddin yang juga Pengerusi Perikatan Nasional (PN) berkata, kerjasama berkenaan boleh dilaksanakan sekiranya Pejuang serius mengenai perkara itu, bagaimanapun Muhyiddin mengesahkan setakat ini pihak Pejuang belum menghubunginya bagi membincangkan perkara berkenaan.

“Setakat ini, tiada pihak berhubung dengan saya tentang soal itu. Lagipun kita dah berada dalam fasa persiapan, dulu pun pernah juga bincang awal, tapi lepas itu tak jadi apa-apa. (Jadi) saya kurang pasti sama ada serius atau tidak cadangan (kerjasama) itu.

“Kalau ada pihak yang serius (untuk bekerjasama), kita sedia menimbang. Walaupun itu bukan hak saya sebab perkara tersebut perlu dibawa ke Majlis Tertinggi Bersatu untuk difikirkan (kerjasama) perlu atau tidak.

“Secara keseluruhannya bagi PN, kita sudah bersiap sedia,” katanya kepada pemberita selepas merasmikan ‘Seminar Kebangsaan: Pemulihan Negara dan Keterangkuman Sosial’ di sini hari ini.

Beliau berkata demikian ketika diminta mengulas kenyataan Pengerusi Pejuang Tun Dr Mahathir Mohamad bahawa parti itu akan mempertimbangkan mengadakan kerjasama politik dengan parti lain yang dikira ‘sebulu’ dengan Pejuang untuk menentang UMNO dan Barisan Nasional (BN), selain kesediaan Bersatu untuk bekerjasama dengan Pejuang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pelajar UTP cipta teknologi kawal serangga perosak

SERI ISKANDAR: Iltizam dan semangat tinggi mendorong pelajar cemerlang Universiti Teknologi Petronas (UTP) untuk membahagikan masanya sebagai pelajar dan usahawan sehingga berjaya menubuhkan syarikat dalam bidang aplikasi teknologi Augmented Reality (AR) dan Virtual Reality (VR).

Daniel Yusoff Mustaffa, 21, penerima Anugerah Canselor Emas selain memperoleh Anugerah Sijil Dekan pada setiap semester, kini menerajui DYM IT Solutions yang menawarkan perkhidmatan pembangunan aplikasi dengan menjana pendapatan RM30,000 selepas setahun beroperasi.

“Pada 2019 adalah tahun paling saya akan ingat sebab saya pernah merangkul Pingat Emas di Penang International Invention, Innovation and Design (PIID) apabila membangunkan aplikasi Post-AR termasuk pingat emas di International Festival of Innovation on Green Technology (IFINOG) melalui projek System Utilizing Digital Community Technology.

“Pada tahun sama juga, saya mengetuai pasukan membentangkan projek bertajuk Eco-VR dan berjaya memenangi pingat gangsa di International Invention, Innovation and Design Exposition (IIDEX) 2019, selain menggondol tempat ketiga dalam Maxis IoT Challenge 2019 serta berjaya mendapat Maxis Technology Grant berjumlah RM80,000,” katanya ketika ditemui selepas Majlis Konvokesyen ke-22 UTP di sini.

Menurut Daniel, beliau juga pernah membangunkan sistem aplikasi ujikaji maya untuk objek Orifice Meter, Venturi Meter and Pressure Drops in Pipes dan telah digunakan oleh UTP Centre for Teaching and Learning (CETaL) dalam Pengajaran dan Pembelajaran semasa Perintah Kawalan Pergerakan (PKP) COVID-19.

“Saya juga menjadi ahli projek konsultansi untuk INSTEP dalam membangunkan aplikasi Projek Pam Empar di bawah bimbingan Prof Madya Dr Noreen Izza Arshad pada 2020.

“Selain itu, saya turut bangunkan sistem aplikasi bagi Projek Lawatan ke Taman Herba Gopeng bagi membolehkan orang ramai melawat taman tersebut secara maya,” katanya.

Pemuda berasal dari Kajang, Selangor itu berkata cabaran membahagikan masa sebagai pelajar dan usahawan muda bukanlah perkara mudah namun perlu berani mengambil risiko jika ingin mengejar cita-cita diidamkan.

“Memang saya akui bukan senang untuk fokus dua benda dalam satu masa tetapi yang penting adalah pengaturan waktu antara belajar dan berniaga kerana jika kita bijak kawal selia maka mudahlah semuanya.

“Saya selalu ingat pesanan arwah ibu saya agar terus cemerlang dalam akademik selain kakak saya turut menjadi sumber inspirasi untuk berjaya,” katanya.

Pada majlis itu juga Canselor UTP Tan Sri Dr Mohd Hassan Merican turut menyampaikan Anugerah Canselor Perak kepada Wong Lin Yong (Kejuruteraan Elektrik dan Elektronik) dan Anugerah Canselor Gangsa kepada Nurziaty Nordin (Sistem Maklumat).

Dr Mohamad Fakhrul Ridhwan Samsudin (Kejuruteraan Kimia) meraih Anugerah Alumni Penyelidik Terbaik peringkat Doktor Falsafah (Phd) dan Farnaz Namaziyan dari Iran yang merupakan graduan Ijazah Sarjana Muda Kejuruteraan Petroleum pula meraih Anugerah Pelajar Antarabangsa Terbaik.

Sebanyak 1, 438 graduan masing-masing menerima Ijazah Phd, Sarjana dan Sarjana Muda dalam pelbagai jurusan dalam majlis konvokesyen hari ini. – BERNAMA


Sultan Nazrin berkenan umum gelaran Seniman Diraja kepada Datuk Lat

BATU GAJAH: Sultan Perak, Sultan Nazrin Muizzuddin Shah berkenan mengumumkan gelaran Seniman Diraja kepada kartunis tersohor tanah air, Datuk Mohd Nor Khalid atau ‘Datuk Lat’, pada Sabtu.

Gelaran itu sebagai mengiktiraf peranan dan sumbangan besar Lat yang memperkenalkan Malaysia di pentas antarabangsa dan mengharumkan nama negara.

Titah Sultan Nazrin, antara mesej yang dibawa Lat melalui karya-karyanya adalah masyarakat di negara ini yang terdiri daripada pelbagai kaum dan agama pada asasnya tidak berprasangka buruk antara satu sama lain, sebaliknya, memiliki naluri asas hidup secara harmoni.

Baginda bertitah, melalui lakaran-lakaran yang santai dan bersahaja, Lat berjaya mengetengahkan pemerhatian yang tajam berkenaan kehidupan masyarakat majmuk yang hidup dalam suasana harmoni.

“Karikatur beliau banyak menceritakan tentang apa yang benar-benar berlaku dalam kehidupan masyarakat majmuk yang terdiri daripada pelbagai kaum, menganut pelbagai agama, mengamalkan pelbagai budaya dan menguasai pelbagai bahasa.

“Lat melihat kepelbagaian tersebut sebagai aset dan khazanah berharga di negara ini. Lat memilih mengetengahkan elemen-elemen persamaan anggota masyarakat yang pelbagai itu seperti kegembiraan majlis perkahwinan, kemeriahan hari kebesaran, alam sekolah, mengalami kesesakan jalan raya, menikmati makanan di restoran dan pelbagai lagi,” titah baginda seperti dilapor Astro Awani.

Baginda bertitah demikian kepada Majlis Perasmian Galeri Rumah Lat di Jalan Bemban, dekat sini pada Sabtu.

Turut berkenan berangkat ke majlis itu ialah Raja Permaisuri Perak, Tuanku Zara Salim.

Hadir sama Timbalan Ketua Setiausaha Kementerian Pelancongan, Seni dan Budaya (MOTAC) Datuk Mohd Zamri Mat Zain; Menteri Besar Perak Datuk Seri Saarani Mohamad; Setiausaha Kerajaan Negeri merangkap Pengerusi Lembaga Pengarah, Lembaga Muzium Negeri, Datuk Ahmad Suaidi Abdul Rahim, serta Lat.

Sultan Nazrin bertitah, sumbangan dan penglibatan Lat dalam dunia kartun tanah air amat terserlah serta berjaya mengangkat dirinya sebagai tokoh kartunis yang bersifat genius serta memiliki identiti yang unggul.

Titah baginda, lakaran bersahaja melalui garapan pengalaman telah meletakkan karya-karya seniman itu di kelas tersendiri selain melayakkan beliau menerima pelbagai penghargaan dan pengiktirafan antarabangsa yang turut mengharumkan nama negara.

“Karya-karya beliau menggambarkan pandangan dan analisis peribadinya terhadap pelbagai isu, menyentuh kehidupan rakyat jelata terdiri daripada pemandu bas, peguam, pemimpin politik dan negara serta menyentuh isu-isu lokal, nasional dan antarabangsa.

“Di sebalik karikatur lucu yang dikembari dengan dialog ringkas, terkandung falsafah, mesej-mesej yang serius, sindiran yang tajam, persoalan dan saranan, diolah dengan penuh hikmah dan kebijaksanaan, tanpa mengundang konflik dan permusuhan,” titah baginda lagi.

Dalam pada itu, Sultan Nazrin menzahirkan harapan agar legasi seniman agung itu dapat diwariskan kepada generasi muda sebagai pewaris seterusnya dan Galeri Rumah Lat mampu menjadi sumber khazanah yang bernilai buat rakyat.

Lat, 72, yang dilahirkan di Kota Bharu, Gopeng itu merupakan anak sulung daripada empat beradik kepada pasangan Khalid Mohd Noh dan Noor Azian Said.

Beliau mula mengorak langkah sebagai kartunis menerusi karya-karya awalnya antaranya ‘Komik Tiga Sekawan – Menangkap Pencuri’ yang diterbitkan oleh Sinaran Brothers di Pulau Pinang pada tahun 1964, ‘Tua Keladi’ yang disiarkan di dalam Majalah Filem yang diterbitkan di Singapura (1966), serta ‘Keluarga Si Mamat’ yang disiarkan dalam Berita Minggu (1968).

Pada tahun 1974, kartun ‘Bersunat’ yang disiarkan menerusi Asia Magazine, Hong Kong berperanan sebagai pencetus kepada perubahan kerjaya beliau sebagai kartunis.

Rentetan itu, akhbar The New Straits Times (NST) melantik beliau sebagai ‘editor kartunis’ dengan memperuntukkan ruang khas ‘Scenes of Malaysia’ pada tahun 1975.

Abang kepada pengarah tersohor tanah air, Allahyarham Mohamad Mohd Khalid atau ‘Mamat Khalid’ itu pernah menerima pelbagai anugerah serta pengiktirafan dalam dan luar negara.

Antaranya adalah rakyat Malaysia yang pertama menerima anugerah “The Tokyo Creation Award Present” dari “Tokyo Fashion Association” pada tahun 1991; Anugerah Buku Negara untuk kategori Tokoh Kartunis Negara (2012); Pengiktirafan History Maker oleh History Channel (2017); serta Anugerah Hari Wartawan Nasional (HAWANA) 2023.

Authors

Media Variasi

View all posts

Diyana Rahip

View all posts

View all posts

View all posts


‘Pahang mungkin serambi Mekah 2.0, tapi kenapa tak keluar fatwa haram undi BN-PH?’

CYBERJAYA: Kurang lagi tempoh 24 jam kempen Pilihan Raya Kecil (PRK) Pelangai bakal berakhir, ahli politik dilihat sempat lagi ‘membahan’ antara satu sama lain di media sosial.

Ini termasuk mengungkit semula isu lama yang melibatkan pemimpin parti lawan.

Menerusi hantaran di laman Facebook, Datuk Dr Mohd Puad Zarkashi bertindak menyindir Pengerusi Perikatan Nasional (PN), Tan Sri Muhyiddin Yassin berhubung isu fatwa haram memberi undi kepada calon parti lawan.

Perkara itu dibangkitkan Ahli Majlis Kerja Tertinggi (MKT) UMNO itu selepas Muhyiddin mendakwa bahawa, PN boleh mengambil alih pentadbiran negeri Pahang sekiranya memenangi PRK di Dewan Undangan Negeri (DUN) Pelangai.

Pada masa sama, bekas Perdana Menteri itu turut memberi bayangan bahawa Timbalan Presiden PAS, Datuk Seri Tuan Ibrahim Tuan Man akan menjadi Menteri Besar Pahang sekiranya ia menjadi realiti.

“Sudah tentu Pahang jadi serambi Mekah 2.0 kerana Menteri Besar adalah Timbalan Presiden PAS. Pahang juga akan jadi negeri Islam.

“Hairan juga Muhyiddin tidak keluar fatwa mengundi BN-PH (Barisan Nasional-Pakatan Harapan) hukumnya haram kerana ia akan menghalang Pahang jadi negeri Islam,” sindirnya pada Khamis.

Sebelum ini, Muhyiddin menafikan ada mengeluarkan fatwa hukum syarak bahawa haram mengundi calon PH, Suhaizan Kayat ketika PRK Parlimen Pulai.

Beliau mendakwa, ada pihak yang memanipulasi dan mengambil ucapannya di luar konteks.

Sehubungan itu pihak polis menjalankan siasatan terhadap Presiden Parti Pribumi Bersatu Malaysia (Bersatu), selepas menerima beberapa laporan polis berhubung kenyataan itu.

Author

Fazleen Safina Abd Jamil

View all posts

View all posts


Anwar hantar notis tuntut Ahmad Amzad mohon maaf

KUALA LUMPUR: Perdana Menteri, Datuk Seri Anwar Ibrahim mengemukakan notis tuntutan terhadap Datuk Ahmad Amzad Hashim supaya Ahli Parlimen Kuala Terengganu itu memohon maaf tanpa syarat kerana didakwa memfitnah beliau berhubung penerimaan gaji RM1 ketika menjadi penasihat ekonomi Selangor dalam satu rakaman video.

Pengerusi Pakatan Harapan itu turut menuntut Ahmad Amzad meminta maaf kerana mempertikai pengampunan yang diperoleh bagi sabitan kes beliau.

Tuntutan permohonan maaf itu dinyatakan dalam notis dihantar oleh Tetuan SN Nair & Partners, yang mewakili Anwar, 75, kepada Ahmad Amzad hari ini.

Peguam Datuk SN Nair ketika dihubungi mengesahkan telah menghantar notis itu kepada Ahmad Amzad melalui pos.

Menurut Nair, anak guamnya menuntut agar video mengenai beliau di aplikasi TikTok di bawah nama @nelly3868 dan perkataan memfitnah ditarik balik selain memadam atau menarik balik segala komen yang menyinggung perasaan serta bersifat fitnah.

Beliau berkata, Ahli Parlimen Tambun itu juga menuntut aku janji bertulis daripada Ahmad Amzad untuk tidak mengulangi mana-mana dakwaan dan komen seperti dalam video tersebut selain ganti rugi.

“Sekiranya anak guam saya tidak menerima apa-apa maklum balas yang memuaskan dalam tempoh lima hari daripada tarikh penerimaan notis ini, arahan kami adalah untuk memohon suatu perintah injunksi dan meneruskan tindakan perundangan terhadap Ahmad Amzad,” katanya.

Notis tuntutan itu mendakwa pada 7 Disember lepas, Ahmad Amzad mengungkap atau menyebabkan penerbitan video tersebut yang telah mendapat tontonan lebih 2,928 kali, melebihi 45 komen, lebih 87 butang ‘like,’ melebihi 10 kali butang ‘favourite’ dan 21 kali perkongsian setakat tarikh notis berkenaan.

Nair mendakwa video dan kata-kata fitnah itu antara lain membawa maksud Anwar seorang pembohong, cenderung kepada perlakuan songsang dan telah mengguna pakai cara tidak sah untuk dibebas serta dilepaskan daripada sabitan jenayah.

Peguam itu berkata Anwar menegaskan video dan kata-kata fitnah itu adalah tidak benar serta dibuat untuk merendahkan maruah beliau selain telah dirancang untuk memburukkan reputasinya.

“YB Ahmad Amzad juga telah mengaibkan kuasa Yang di-Pertuan Agong (YDPA) dan Raja-Raja di bawah Perkara 42 Perlembagaan Persekutuan dan telah mencabar proses dan keputusan pengampunan penuh oleh YDPA dalam membebaskan, melepaskan dan membersihkan kesemua rekod jenayah dan sabitan lampau anak guam kami,” katanya. – BERNAMA


PDRM sedia tangani isu keselamatan Sabah, terutama ancaman kumpulan Abu Sayyaf – KPN

LAHAD DATU: Polis Diraja Malaysia (PDRM) sentiasa bersedia menangani ancaman keselamatan di Sabah, terutama daripada kumpulan Abu Sayyaf (ASG) dengan melaksanakan pelbagai langkah pencegahan, kata Ketua Polis Negara, Tan Sri Acryl Sani Abdullah Sani.

Beliau yang menyifatkan ancaman keselamatan itu sebagai ‘wabak penyakit’ yang sentiasa ada, berkata pihaknya bersama pasukan keselamatan yang lain sentiasa dalam keadaan bersedia, malah dalam tempoh tujuh bulan pertama tahun ini telah menahan lima warga Filipina dipercayai anggota ASG.

Beliau berkata bagi menghadapi ancaman itu juga 3,475 anggota Pasukan Gerakan Am (PGA) serta 900 anggota Pasukan Polis Marin (PPM) ditempatkan di kawasan pantai timur Sabah, jumlah yang jauh lebih besar berbanding kawasan wilayah marin lain.

“Meskipun hampir dua tahun tiada ancaman (ASG), tidak bermakna ancaman itu terhapus terus, tidak bermakna kumpulan itu tidak mengintai peluang melakukan jenayah, bukan bererti kita boleh bersenang hati dan kita mula melonggarkan kawalan… aspek keselamatan di pantai timur Sabah ini akan sentiasa wujud.

“Di pihak kita, sentiasa berjaga dan meningkatkan keupayaan menangkis ancaman keselamatan,” katanya selepas menutup kursus asas Tiger Platoon Briged Sabah PGA Siri 1/2022 setelah 44 hari diadakan dengan pembabitan dua pegawai kanan serta 84 anggota di sini hari ini.

Acryl Sani berkata selain langkah pencegahan, pihaknya juga berusaha memperhebatkan kawalan keselamatan di Sabah termasuk melihat keperluan tambahan dua batalion PGA di negeri ini dalam tempoh terdekat.

“PGA sedia ada di Sabah ketika ini adalah lima (batalion), dan kita berusaha tambah dua batalion lagi bagi membantu menampung kawasan tanggungjawab untuk menghadapi insiden keselamatan yang mungkin berlaku.

“Perkara ini termasuk penstrukturan semula PGA dengan beberapa kerjasama kekuatan antara platun dan briged akan disesuaikan untuk mewujudkan dua batalion tambahan di Sabah ini, selain mengusahakan keperluan kelengkapan peralatan berteknologi tinggi kepada unit Tiger Platoon serta PPM,” katanya.

Sementara itu bagi mengukuhkan kemahiran PDRM, Acryl Sani berkata pihaknya akan memohon secara rasmi kepada kerajaan Sabah untuk menjadikan Pulau Tabawan di sini sebagai kawasan khusus menjalankan latihan kemahiran, sekali gus mengukuhkan teknik yang akan digunakan apabila berdepan situasi keselamatan.

“Hasil taklimat ringkas oleh Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali dan Pesuruhjaya Polis Sabah Datuk Idris Abdullah, kita dapati bahawa kawasan Pulau Tabawan ini merupakan kawasan sesuai untuk digunakan sebagai lokasi latih amal,” katanya. – BERNAMA


Hampir 40 peratus doktor di Malaysia kena buli

CYBERJAYA: Hampir 40 peratus doktor di negara ini dipercayai menjadi mangsa buli.

Perkara itu dirujuk menerusi hasil kajian Persatuan Perubatan Malaysia (MMA) yang dilaksanakan antara 15 September hingga 1 Oktober lalu.

Presiden MMA, Dr Azizan Abdul Aziz berkata, kajian mendapati mangsa buli tidak membuat aduan kerana takut atau tidak tahu bagaimana mengadu.

Malah kongsinya, keadaan lebih menggerunkan mangsa apabila tiada tindakan diambil terhadap kes yang merekodkan aduan.

MMA menyatakan perkara sedemikian boleh memberi kesan buruk terhadap penjagaan pesakit, terutama dalam sektor penjagaan kesihatan awam jika ia tidak ditangani dengan baik.

“Sebanyak 253 kes buli direkodkan dengan jumlah tertinggi dilaporkan di Sarawak (15), Selangor (sembilan) dan Perak (lapan) manakala sebanyak 197 kes buli direkodkan daripada negeri yang tidak diketahui.

“Sabah dan Melaka bagaimanapun tidak merekodkan sebarang kes buli,” katanya dalam satu kenyataan pada Ahad.

Dalam pada itu, beliau memaklumkan bahawa, buli turut memberi kesan kepada doktor dalam semua peringkat membabitkan jumlah seramai 168 pegawai perubatan yang terkesan terhadap perkara itu.

Menurutnya, sebanyak 50 peratus kakitangan perubatan dan pakar yang mengambil bahagian dalam tinjauan terbabit turut melaporkan perkara sama.

Maklumnya lagi, seramai 728 doktor daripada sektor penjagaan kesihatan awam dan swasta telah mengambil bahagian dalam tinjauan berkenaan dan daripada jumlah itu, seramai 476 adalah mereka daripada pegawai perubatan, pakar (207) dan doktor pelatih (46).

Katanya, tinjauan itu turut mendapati kebanyakan doktor di Malaysia bekerja secara berlebihan, terutama doktor berusia muda.

“Tinjauan mendapati sebanyak 60 peratus doktor muda yang pengalaman kurang dua tahun bekerja lebih masa setiap hari.

“Penemuan kajian berkenaan adalah penting walaupun bilangan doktor yang mengambil bahagian dalam tinjauan itu hanya sebahagian kecil daripada doktor daripada keseluruhan sistem penjagaan kesihatan,” ujarnya.

Author

Diyana Rahip

View all posts

View all posts


MEDIA VARIASI, kembalinya wadah kewartawanan sebenar

SEPANJANG tahun 2022, portal berita atas talian MEDIA VARIASI yang berdaftar di bawah Jabatan Penerangan Malaysia tampil menyajikan berita-berita sensasi, laporan penyiasatan, bongkar selain berita viral.

Malah, berita-berita dari BERNAMA turut dilanggan bagi memastikan laporan berita terkini dapat dibaca oleh pembaca MEDIA VARIASI.

Antara isu sensasi yang mendapat ‘rating’ tinggi sehingga mencecah jutaan pembaca adalah isu bongkar rumah bentuk kuil cetus kebimbangan awam, isu Madrasah ala militan, isu pelajar PHD yang dibuang Universiti Malaya (UM) dimana hasil kerjanya diambil serta kisah pengalaman Emilia Hanafi dipenjarakan kerana kesalahan syariah menukar ganti tarikh lawatan.

Isu Sindiket tunda kereta bermaharajalela di MAHA 2022? isu Tanah Melayu harga 99 sen, toyol tanah Yap Kwan Seng, pengalaman gadis DID bertukar 30 personaliti secara frekuensi, penderita kesan vaksin meninggal ketika baca surah Al Baqarah dan banyak lagi laporan sensasi, berani dan berbeza di Media Variasi sepanjang tahun 2022.

Kesemua laporan ini didedahkan sejajar dengan objektif utama MEDIA VARIASI dalam memastikan pembaca mendapat informasi eksklusif, berbeza, serta mahu mengetengahkan suara rakyat yang tidak didengari tanpa membezakan warna kulit dan ideologi mereka.

Semua laporan dihasilkan oleh wartawan berpengalaman lebih 15 tahun di media arus perdana, bersandarkan sumber sahih, bukti keterangan dan laporan telus demi kepentingan awam.

MEDIA VARIASI merupakan platform yang berfungsi sebagai wadah pencetus minda rakyat dan memimpin berita kepada media arus perdana mahupun mainstream.

Berita-berita sensasi ini turut mendapat maklum balas orang ramai, golongan akademik, menteri yang bertanggungjawab serta diulang siar oleh media mainstream.

Sebagai contoh, laporan bersiri Madrasah ala militan iaitu kisah sebuah rumah pemulihan tidak berdaftar yang melakukan kurungan secara salah, pemulihan dengan kaedah mendera, telah mendapat maklum balas semua agensi seperti Jabatan Agama Islam Selangor, Majlis Agama Islam Selangor, Agensi Anti Dadah Kebangsaan Malaysia, Suruhanjaya Pendaftaran Pertubuhan dan tiga peguam pemerhati.

Isu sindiket tunda kereta di MAHA 2022 mendapat perhatian Menteri Pertanian dan Asas Tani yang kemudian mengarahkan kegiatan itu dihentikan serta merta.

Begitu juga dengan laporan berkaitan Emilia Hanafi dan pelajar PHD dibuang UM yang turut mendapat perhatian bukan sahaja di Malaysia malah, sehingga ke luar negara.

Meskipun MEDIA VARIASI masih baharu, namun tidak dapat disangkalkan bahawa portal ini  digeruni sebilangan pihak yang tidak jujur dalam berkhidmat kepada masyarakat.

Kegusaran itu turut mencetus ugutan saman buat MEDIA VARIASI namun, itu tidaklah mengentarkan MEDIA VARIASI untuk terus berbakti.

Laporan berfakta dan berkualiti serta yang tidak berani dilaporkan di media arus perdana merupakan kekuatan MEDIA VARIASI.

Ini membuktikan laporan bongkar MEDIA VARIASI bukan sahaja menulis isu kepentingan awam tetapi merungkai sehingga kebanyakan isu hampir selesai dengan baik tanpa implikasi undang-undang.

Justeru, MEDIA VARIASI akan terus  membongkar dan melaporkan berita benar kepada rakyat bagi tahun 2023 dan seterusnya.

Author

Tun Puteh Wanti

View all posts

View all posts


Semenyih, Bangi Lama dilanda banjir

KUALA LUMPUR: Kira-kira 150 penduduk di Taman Semenyih Indah dan Kampung Bangi Lama, Selangor dipindahkan selepas rumah mereka terjejas banjir, awal pagi Ahad.

Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, operasi memindahkan mangsa bermula jam 4.30 pagi selepas pihaknya menerima panggilan kecemasan daripada MERS999.

Menurutnya, sebanyak 14 rumah di Taman Semenyih Indah membabitkan 50 orang dinaiki air setinggi 1.5 meter dan trend air semakin menurun.

“Di Kampung Bangi Lama, pasukan bomba membantu memindahkan kira-kira 50 mangsa daripada 10 keluarga selepas 10 kediaman dinaiki air hingga paras pinggang… trend air semakin meningkat,” katanya dalam kenyataan pada Ahad.

Selain itu, Ahmad Mukhlis berkata, 100 mangsa di Kampung Bangi Lama berpindah sendiri ke tempat selamat.

Menurutnya setakat ini semua mangsa dipindahkan ke Balai Raya Majlis Pengurusan Komuniti Kampung (MPKK) Kampung Bangi dan Tadika Perpaduan Taman Bangi Ria. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Siasatan ke atas Sanusi belum selesai – Sultan Selangor

SULTAN Selangor, Sultan Sharafuddin Idris Shah bertitah, siasatan masih lagi belum selesai terhadap Menteri Besar Kedah, Datuk Seri Muhammad Sanusi Md Nor berhubung kenyataannya yang didakwa menghina institusi Diraja Selangor baru-baru ini.

Baginda bertitah selepas berkenaan menerima menghadap Pesuruhjaya PAS Selangor, Datuk Dr Ahmad Yunus Hairi dalam satu pertemuan di Istana Bukit Kayangan, Shah Alam pada Isnin.

Perkara itu dimaklumkan menerusi entri terbaharu Facebook Selangor Royal Office pada Isnin.

Baginda turut berkenan menerima menghadap Ketua Polis Selangor, Datuk Hussein Omar Khan secara berasingan.

“Pertemuan secara berasingan ini telah membincangkan mengenai kenyataan yang dikeluarkan oleh Menteri Besar Kedah, Datuk Seri Muhammad Sanusi Md Nor dalam satu ceramah beliau di Selangor baru-baru ini, yang dianggap menghina institusi Diraja Selangor.

“Baginda bertitah bahawa perkara ini masih belum selesai,” jelas kenyataan itu.

Dalam ucapannya yang tular sebelum ini, Ketua Pengarah Pilihan Raya Perikatan Nasional (PN) itu dikatakan menyentuh mengenai perkenan Sultan Selangor, berkaitan pelantikan Menteri Besar Selangor.

Susulan itu, pelbagai pihak membuat laporan polis termasuk yang menyifatkannya menghina institusi beraja di Selangor.

Author

Fazleen Safina Abd Jamil

View all posts

View all posts


Apakah ‘telefon bodoh’, mengapa ramai orang muda membelinya?

DALAM dunia yang taksub dengan telefon pintar, mungkin mengejutkan bahawa semakin ramai remaja memilih ‘telefon bodoh’.

Peranti mudah alih asas yang kita pakai sedekad atau dua dekad lalu kembali muncul dalam kalangan generasi muda, ketika remaja berusaha untuk mendapatkan semula kemerdekaan daripada teknologi.

Di Amerika Syarikat, jualan telefon hanya mampu membuat panggilan dan teks asas meningkat pada tahun 2022 untuk HMD Global – pengeluar Nokia – dengan berpuluh-puluh ribu dijual setiap bulan.

“Kami lihat pasaran untuk telefon flip meningkat 5 peratus,” kata Lars Silberbauer, Ketua Pegawai Pemasaran Nokia Phones dan HMD Global.

“Kami telah gandakan bahagian pasaran kami tahun lepas telefon flip, yang agak penting bagi kami. Dan kami melihat ia kini semakin meningkat di Eropah,” katanya kepada Euronews Next.

“Saya fikir trend ini benar-benar [mengenai] orang yang mengawal kehidupan mereka sendiri, kehidupan digital mereka sendiri,” tambahnya.

Dengan yang ciri terhad, ‘telefon bodoh’ – biasanya telefon flip – memberikan pengalaman pengguna yang lebih mudah dan kurang ketagihan berbanding telefon pintar mereka.

Peranti ini mengutamakan fungsi telefon yang penting, seperti membuat panggilan dan menghantar teks. Mereka menghapuskan godaan platform media sosial yang menggunakan – secara purata – lebih daripada 7 jam sehari untuk lebih daripada 50 peratus remaja, menurut tinjauan yang dilakukan dengan lebih 40,000 peserta di Real Research, aplikasi tinjauan dalam talian.

Penatalan (scrolling) berjam-jam terbukti memberi kesan buruk kepada kesejahteraan psikologi kita. Pelbagai kajian telah menunjukkan potensi hubungan antara menatal tanpa henti dan perkembangan gejala ADHD, kemurungan, kebimbangan, dan kurang tidur.

Silberbauer berpendapat kebangkitan telefon bisu menyerlahkan kesedaran yang semakin meningkat dalam kalangan remaja tentang kesan teknologi terhadap kesihatan mental mereka sendiri.

“Kami dapat melihat daripada penyelidikan bahawa golongan muda bergelut dengan kesihatan mental, dan oleh itu mereka memilih keluar daripada media sosial,” katanya, sambil menambah bahawa dia sendiri mengikut trend itu, meninggalkan telefon pintarnya dan beralih ke ‘telefon bodoh’nya semasa hujung minggu.

“Anda boleh lihat dengan populasi Gen Z tertentu – mereka bosan dengan skrin,” kata Jose Briones, pempengaruh ‘telefon bodoh’ dan moderator subreddit ‘r/dumbphone’ – komuniti tentang telefon bodoh, telefon pintar ‘dibodohkan’ dan telefon asas (feature phone) – kepada CNBC.

Dalam subreddit, pengguna digalakkan untuk ‘menyertai revolusi dan menikmati kehidupan yang sederhana!’

Generasi muda milenium yang kini semakin tua, kini terpikat dengan budaya popular yang membawa sentimen nostalgia dalam beberapa tahun kebelakangan ini.

Secara selari, Gen Z, generasi yang membesar di hadapan skrin, nampaknya terpesona dengan masa lalu yang tidak dapat mereka alami. Permainan video berinspirasikan retro, contohnya, dengan grafik berpiksel dan permainan mudah, mendapat semula pengikut setia.

Masa lalu mengingatkan masa ketika kehidupan kelihatan lebih mudah dan lebih riang, kata Silberbauer, dan kerinduan untuk masa lalu juga telah mendorong kebangkitan trend ‘telefon bodoh’, tambahnya.

“Orang ramai mahu kembali ke awal 2000-an atau 90-an, saya fikir itu adalah kenangan masa yang lebih bahagia, masa di mana keadaan menjadi lebih mudah,” katanya.

Walaupun telefon pintar menawarkan fungsi yang lebih canggih seperti jumlah aplikasi, media sosial dan paparan skrin sentuh yang tidak berkesudahan, ‘telefon bodoh’ direka untuk menjadi ‘telefon asas’, dengan ciri dan keupayaan terhad.

Beberapa penambahbaikan kontemporari termasuk liputan rangkaian 4G, kamera dan warna yang dinaik taraf, “tetapi secara keseluruhan, ia adalah benda yang hampir sama.”

Ia “cukup untuk hujung minggu jika anda ingin melepak dengan anak-anak, pasangan anda, rakan anda dan sebagainya,” membolehkan anda “masih terhubung, tetapi dapat benar-benar menikmati kehidupan,” kata Silberbauer.

‘Telefon bodoh’ Nokia dijual dengan sistem pengendalian yang berbeza, termasuk KaiOS, yang membolehkan penggunaan “versi ringan WhatsApp, yang diperlukan oleh sesetengah orang.”

“Anda boleh memilih dan memilih fungsi yang sebenarnya anda mahukan dan masih mempunyai telefon dengan bateri yang bertahan seperti 31 hari pada sesetengah telefon, jadi anda boleh mengecas peranti anda 12 kali setahun,” jelas Silberbauer.

Nokia terus menjual telefon pintar, dan pada Januari tahun ini, mereka memperkenalkan inovasi unik: telefon boleh dibaiki.

“Ia boleh dibaiki dan mampan,” kata Silberbauer, sambil menambah bahawa ia adalah “salah satu telefon yang paling mampan di pasaran”.

“Pada asasnya anda boleh membaiki telefon sendiri dengan hanya pemetik gitar dan pemutar skru kecil. Anda boleh menukar skrin, soket pengecasan dan bateri dalam masa beberapa minit”.

Syarikat itu mahu “orang memegang telefon lebih lama” – tetapi tidak secara literal. Mereka mahu mengelak keperluan untuk pelanggan mereka mempunyai telefon baharu setiap tahun, dengan mengatakan “itu bukan model perniagaan yang kami mahu”.

Peranti yang dibuang dan tidak diperbaiki sudah menghasilkan 35 juta tan sisa dan 261 juta tan pelepasan CO2 setiap tahun di Eropah, menurut Suruhanjaya Eropah. Dan pada Mac tahun ini, mereka mengumumkan bahawa mereka akan memaksa syarikat menawarkan hak kepada pengguna untuk membaiki peranti atau mesin mereka.

Di bawah cadangan itu, tempoh jaminan undang-undang selama dua tahun, sebagai contoh, memerlukan pengeluar menawarkan perkhidmatan pembaikan, jika berbuat demikian tidak memerlukan kos lebih daripada penggantian. – euronews

Author

Taufik Asmady Abdul Aziz

View all posts

View all posts


PRN: Jangan pilih pemimpin umpama ‘pelancong pilihanraya’

Sepang: Pengerusi Barisan Nasional (BN) Sepang, Noorazli Said, 45, tekad mahu menewaskan calon Perikatan Nasional (PN) yang juga bekas Ketua Setiausaha Kementerian Perdagangan Dalam Negeri Dan Hal Ehwal Pengguna (KPDNHEP), Datuk Seri Jamil Salleh pada Pilihan Raya Negeri ke-15 (PRN15) kali ini.

Beliau yang juga Ketua UMNO Bahagian Sepang berkata, BN Selangor tidak tergugat dengan langkah PN mengumumkan nama calon berprofil tinggi daripada Parti Pribumi Bersatu (BERSATU) kerana calon diketengahkan itu bukanlah daripada kalangan penduduk tempatan.

Katanya, rakyat perlu bijak memilih calon yang bukan hanya datang ketika musim pilihanraya, sebaliknya memilih dalam kalangan wakil rakyat yang dapat membantu menyelesaikan masalah penduduk serta membangunkan kawasan Dengkil.

“Sebagai penduduk tempatan saya ingin menabur bakti kepada penduduk di kawasan Dengkil dan menyeru penduduk membuat pilihan bijak kerana sekiranya tersalah pilih akan mendapat pemimpin yang hanya muncul ketika musim pilihanraya umpama ‘pelancong pilihanraya’ datang setiap lima tahun sekali,” katanya.

Pada 16 Julai lalu, Pengerusi PN, Tan Sri Muhyiddin Yasin ketika berucap pada Majlis Ceramah Perdana Jelajah Selangor Baharu – Kita Bangkit PN Sepang di perkarangan Markas Pas Labohan Dagang, di Sepang mengumumkan Jamil sebagai calon PN PRN15 di Dengkil.

Turut diumumkan Muhyiddin, calon bagi DUN Sungai Pelek, Datuk Suhaimi Mohd Ghazali yang juga Ketua Bahagian BERSATU Sepang.

Selain itu, Ahad lalu Pakatan Harapan (PH) turut mengumumkan, Borhan Aman Shah sebagai calon N54 Tanjong Sepat untuk mempertahankan kerusi dimenanganinya pada PRU14 manakala DAP pula mengumumkan Lwi Kian Keong sebagai calon DUN Sungai Pelek.

Justeru, Noorazli menyeru pengundi di Dengkil agar memikirkan masa depan dan memilih calon bukan berdasarkan sentimen, khabar angin dan media sosial yang akhirnya merugikan rakyat.

Beliau yang juga usahawan anak kelahiran Tanjung Sepat itu berkata, pada kali ini parti pembangkang yang sama sekali lagi muncul untuk menawarkan janji-janji manis dengan menampilkan calon yang berbeza.

Katanya, rakyat perlu memilih BN kerana sebelum ini terbukti memberi perkhidmatan terbaik dan pada masa sama dapat meneruskan agenda pembangunan dan meningkatkan ekonomi di bawah pemerintahan Kerajaan Perpaduan yang ada sekarang.

“Kita yakin akan dapat menambat hati pengundi dan merampas semula kerusi DUN Dengkil yang menjadi kubu kuat BN sebelum ini dengan menampilkan kempen secara baharu melalui media sosial selain turun padang bertemu pengundi,” ujarnya.

Noorazli berkata, membangunkan dan memajukan Dengkil menjadi keutamaannya kerana kawasan itu adalah sebahagian daripada Cyberjaya bercirikan bandar moden dan bersempadanan dengan Putrajaya.

Katanya, hanya kerajaan yang stabil sahaja dapat membantu memajukan rakyat dan membela nasib generasi muda di masa depan.

Author

Nurul Ain Japri

View all posts

View all posts


Larian berhalangan sumbang pingat sulung di Phnom Penh

PHNOM PENH: Sukan larian berhalangan menjadi penyumbang pingat pertama negara pada Sukan SEA 2023 di Phnom Penh, Kemboja, hari ini.

Atlet wanita, Wan Athirah Hidayah Ahmad Fuzli menyumbang pingat pertama negara dan berkongsi kedudukan acara individu wanita bersama Anggun Yolanda Samsul Hadi biarpun tewas kepada peserta Indonesia, dalam penentuan pingat gangsa.

Wan Athirah Hidayah mencatat masa 41.724 saat (s) di belakang Anggun yang merekodkan masa 39.598s.

Meskipun berkongsi pingat gangsa, wakil acara lelaki individu pula, Yoong Wei Theng tetap memenangi  saingan itu dengan menewaskan peserta tuan rumah, Ol Saoheang.

Wei Theng yang melengkapkan setiap halangan dengan sempurna bagi larian sejauh 100 meter itu merekodkan masa 28.234s dalam perlawanan penentuan pingat gangsa.

Wakil Filipina, Mark Julius Malabriga Rodelas muncul juara dengan merekodkan 25.194s menewaskan rakan sepasukannya, Kevin Jeffrey Dador Pascua (26.814s).

Sementara itu, Wei Theng mengakui terkejut dengan insiden apabila Saoheang terjatuh pada halangan kedua pada acara hari ini.

“Ketika dia jatuh, saya terkejut tetapi saya teruskan untuk menamatkan perlumbaan tanpa terganggu dan hilang fokus,” katanya.

Dalam pada itu, Wan Athirah Hidayah mengakui kesilapan ketika bergayut pada 70 meter (m) terakhir memberikan kelebihan buat lawannya memintasnya.

Bagaimanapun, beliau berharap dapat memperbaiki prestasi dan kembali lebih kuat untuk beraksi dalam saingan berpasukan menentang Kemboja esok. – BERNAMA


Jualan beras murah diteruskan hingga bekalan stabil – Izham Hashim

CYBERJAYA: Kerajaan negeri akan meneruskan subsidi beras putih tempatan yang dijual menerusi Jualan Ehsan Rahmah (JER) di tujuh lokasi di Selangor sehingga bekalannya benar-benar pulih.

Pengerusi Jawatankuasa Tetap Infrastruktur dan Pertanian, Izham Hashim berkata, perkara itu bertujuan memastikan kestabilan bekalan beras di negeri Selangor ditampung oleh sumber import dari negara seperti Thailand dan Vietnam melalui Padiberas Nasional Berhad (Bernas).

“Beras import tersebut kita jual dengan harga siling BPT, lima kilogram (kg) pada harga berbanding RM17 bagi manfaat rakyat Selangor.

“Kita turut menjual beras tersebut menerusi JER yang dijalankan Perbadanan Kemajuan Pertanian Negeri Selangor (PKPS) di empat gerai PKPS serta tiga lokasi jualan bergerak pada setiap hari sehingga Disember ini,” katanya memetik laporan Utusan.

Beliau berkata demikian selepas merasmikan Sesi Pemukiman Banci Pertanian 2024 Bersama Agensi Peringkat Negeri Selangor, pada Rabu.

Sebelum ini, Menteri Besar Selangor, Datuk Seri Amirudin Shari memaklumkan, penduduk di Selangor boleh membeli beras serendah RM13 di tujuh lokasi iaitu gerai Wisma PKPS, Seksyen 14; gerai Ehsan PKPS, Seksyen 9;Meru; Kiosk Ehsan, Selangor Fruit Valley, Bestari Jaya dan tiga lori jualan bergerak di seluruh negeri.

Author

Diyana Rahip

View all posts

View all posts


‘Tak perlu perbesarkan isu rumah tangga saya’ – Abang Tesla

CYBERJAYA: Pencipta kandungan TikTok dikenali Abang Tesla menafikan dakwaan netizen yang beranggapan dia berkahwin dua disebabkan masalah zuriat.

Abang Tesla atau nama sebenarnya, Muhammad Khal Iltizam Yusry berkata, seharusnya orang awam tidak perlu mengetahui lagi isu berkaitan hal rumah tangganya.

“Sebab apa berkahwin lain ini saya tak boleh nak kongsi lanjut kerana banyak hati yang perlu dijaga iaitu keluarga, hati isteri saya, hati pihak di sebelah sana. Tapi apa yang penting adalah ke arah kebaikan.

“Kalau nak cakap cerita mengenai anak sebenarnya tak, sebab kita pun sudah melakukan rawatan persenyawaan In Vitro (IVF) dan isteri saya pun pernah mengandung cuma tak ada rezeki.

“Jadi pada saya isu dalaman rumah tangga itu tak perlu diceritakan. Sebab lagi banyak dikongsi lagi banyak aib dibuka.

“Jadi lebih baik jaga diri masing-masing dan sihatkan minda anda,” katanya seperti dilapor portal hiburan, Gempak.

Dalam pada itu, Abang Tesla turut memohon netizen supaya berhenti membuat sebarang spekulasi dan mendoakan yang baik-baik buat dia sekeluarga.

“Jangan komen bukan-bukan sebab kita tidak tahu kalau benda ni akan berbalik pada diri, keluarga kita macam mana?

“Jadi doakan yang baik-baik sebab kami pun alhamdulillah bahagia. Insya-Allah kami akan bahagia sampai bila-bila.

“Doakan yang terbaik, itu sahaja yang kami minta,” ujarnya.

Terdahulu, Abang Tesla menerima kecaman hebat dalam kalangan netizen selepas memuat naik video yang menunjukkan isteri pertamanya bersetuju untuk dia berkahwin dua.

Rata-rata warga maya khususnya dalam kalangan wanita berasa geram akan tindakannya itu, dan tidak ada juga yang kecewa kerana Abang Tesla menjadikan kisahnya mendirikan rumah tangga buat kali kedua sebagai kandungan media sosial.

Author

Diyana Rahip

View all posts

View all posts


Demi cintakan negara, tangguh dahulu suap makanan

SRI RAMPAI: “Tak kenal maka tak cinta, dah kenal tergila-gila,” begitulah semangat cintakan negara yang mengalir dalam jiwa lebih 50 pengunjung di Restoran Ali Maju Sri Rampai, hari ini.

Mereka berhenti menyuap makanan lalu berdiri sebaik kedengaran di lagu Negaraku di corong pembesar suara restoran itu.

Meskipun ada yang terpinga-pinga pada awalnya tetapi selang beberapa saat semua mengambil tindakan berdiri, mereka memahami bahawa hari ini ialah ambang Kemerdekaan ke-65.

Daripada pelbagai kaum, peringkat umur sama ada warga emas mahupun kanak-kanak, semua memberi reaksi yang sama sehingga lagu selesai.

Setelah lagu tamat, mereka menyambung makan semula.

Semangat cinta negara ini dizahirkan dengan aksi spontan tanpa arahan atau suruhan mana-mana pihak.

Hasil pemerhatian dari enam petugas MEDIA VARIASI mendapati mereka sanggup meninggalkan makanan sebentar demi cinta kepada negara.

Seorang pengunjung Syed Noridi Syed Mohamad yang ditemui berkata, dia terkejut dan bangga melihat semua berdiri.

“Ini kali pertama saya lihat semua tahu apa yang perlu dilakukan ketika lagu Negaraku dimainkan.

“Berdiri bulu roma saya pergi kedai mamak tiba-tiba dengar lagu Negaraku, saya bangga semua bangun,” katanya.

Suasana itu dirakam kumpulan MEDIA VARIASI yang melakukan tinjauan eksperimen sosial bagi melihat benarkah masih ada semangat patriotisme dalam kalangan rakyat.

Eksperimen ini dilakukan sebanyak tiga kali iaitu selang sejam sekali bermula jam 6 petang hingga jam 8 malam, lagu dimainkan ternyata reaksi yang sama diterima semua sesi.

Pelanggan pelbagai kaum di Malaysia dilihat bersatu di bawah satu semangat cinta negara.

MEDIA VARIASI mengucapkan terima kasih kepada pihak pengurusan Ali Maju atas kerjasama yang diberi.

Author

Tun Puteh Wanti

View all posts

View all posts


Toqqi ditawarkan bertanding hampir semua parti

KUALA LUMPUR: Ketua Aktivis Persatuan Pengguna Islam Malaysia (PPIM), Datuk Nadzim Johan mengakui ditawarkan bertanding hampir semua parti kecuali PAS.

Namun beliau yang dikenali sebagai Toqqi menolak semua tawaran itu atas dasar prinsipnya berjuang untuk rakyat bukan parti politik.

“Memang tawaran mereka menarik saya tidak nafikan tetapi apabila kita bergerak bukan platform politik sebenarnya lebih mudah dan dekat dengan rakyat.

“Kita orang bawah di lapangan, kerja untuk rakyat. Ikut pengalaman saya apabila timbul isu, rakyat bawa kepada NGO dan media terlebih dahulu, mereka sudah penat bawa ke politik tapi tidak selesai, apabila sampai pada NGO dan media kita cari solusi,” katanya kepada MEDIA VARIASI.

Beliau berkata demikian selepas sidang media pelancaran PPIM sebagai platform netizen dan gabungan NGO bantu negara menjelang PRU15.

Menerusi platform itu PPIM membuka ruang untuk rakyat untuk memberi aduan atau cadangan dan juga pihak calon memberi maklumat mengenai diri mereka kenapa mereka patut jadi wakil rakyat.

Tambah Toqqi, dengan rujukan ini pengundi baru yang tiada pengalaman memilih boleh menilai ciri pemimpin pilihan mereka.

“Kami mungkin akan sediakan platform seperti aplikasi Whatsapp untuk perkongsian maklumat.

“Rakyat boleh rujuk dengan mudah bukan main pilih sebab hensem sahaja, kena nilai semula apa kezaliman mereka buat apa kebaikan mereka buat.

“Kita bukan cari ciri malaikat tetapi tentunya bukan syaitan yang menjahamkan negara.

“Kita mahu perkara ini dibawa bincang dan pemilihan dibuat secara harmoni,” katanya.

Author

Tun Puteh Wanti

View all posts

View all posts


Kanak-kanak 3 tahun dikhuatiri lemas jatuh tali air

KUALA TERENGGANU: Seorang kanak-kanak lelaki berusia 3 tahun dikhuatiri lemas selepas terjatuh dari jambatan tali air di Kampung Kebor Besar, di Manir dekat sini petang tadi.

Mangsa, Muhammad Sufi Eijas Mohd Sobrey yang tinggal di kampung berdekatan dikatakan sedang bermain di atas jambatan tersebut bersama abangnya Muhammad Syakir Wafiuuddin, 8, sebelum tergelincir dan terjatuh ke dalam air.

Komander Operasi Jabatan Bomba dan Penyelamat (JBPM) Terengganu, Mazimi Mohamad yang ditemui di lokasi kejadian berkata, pihaknya menerima panggilan kecemasan daripada keluarga mangsa pada 4.28 petang yang memaklumkan seorang kanak-kanak hilang selepas tergelincir jatuh dari jambatan.

Sebaik menerima laporan, sepasukan anggota Balai Bomba dan Penyelamat Kuala Terengganu dan Pasukan Penyelamat Di Air (PPDA) digegaskan ke lokasi untuk gerakan mencari dan menyelamat (SAR).

Beliau berkata, SAR digerakkan selama hampir dua jam dengan empat kali selaman sebelum waktu maghrib dengan dibantu agensi lain serta penduduk kampung.

“Setakat ini tiada petanda positif berkaitan penemuan mangsa. Kita akan sambung pencarian malam ini hingga esok. Selain paras air yang dalam akibat dilimpahi air hujan, arus deras juga menjadikan aktiviti pencarian semakin sukar.

“Keadaan di dasar yang berumput dan dipenuhi akar pokok juga menyukarkan pencarian. Ada kemungkinan mangsa tersangkut di akar-akar pokok,” katanya.

Sementara itu, bapa mangsa Mohd Sobrey Ramli, 32, berkata, dia bersama tiga anak termasuk Muhammad Sufi Eijas datang ke kawasan tali air tersebut dengan motosikal kira-kira 4 petang untuk bersiar-siar sebelum menghantar mereka ke kelas mengaji di kawasan berdekatan.

Beliau berkata sebaik tiba di tempat kejadian, Muhammad Sufi Eijas dan Muhammad Syakir Wafiuudin meluru turun daripada motosikal menuju ke tali air kerana teruja melihat ramai kanak-kanak sedang mandi-manda.

“Belum sempat saya turun dari motosikal, anak sulung datang beritahu Eijas (mangsa) hilang. Saya terkejut dan terus meluru ke tali air dan terjun untuk mencari Eijas,” katanya yang bekerja sebagai pengawal keselamatan di Politeknik Kuala Terengganu.

Menurut Mohd Sobrey usahanya hanya sia-sia kerana arus di bawah air sangat deras dan dalam, justeru beliau terpaksa menunggu bantuan daripada pasukan penyelamat.

“Saya tidak sangka akan hilang anak dalam sekelip mata. Tak dapat nak gambarkan betapa sedih perasaan ketika ini,” katanya. – BERNAMA